
הצעת חוק שירות ביטחון (תיקון מס' 19 והוראת שעה) (פטור מטעמי הכרה דתית), התש"ע-2010
 << יור >> היו"ר זאב אלקין: << יור >>   

חברים, אני פותח את הישיבה, היות שקצת השתנה הרכב הנוכחים בישיבה בהשוואה לשתי הישיבות הקודמות, אני אנסה לעשות תקציר למי שהצטרפו אלינו איפה אנחנו נמצאים. מה שנקרא "בפרקים הקודמים של הסדרה". קודם כול, אנחנו דנים – אחרי שהיה פה גם דיון על התופעה עצמה של הבנות שמשקרות ומה ההיקפים וכן הלאה, כל זה הוצג לוועדה, וגם באיזו דרך תופסים את השקר הזה וכן הלאה, אני לא אחזור עכשיו לכל הרקע להצעת החוק – אנחנו דנים בנוסח של הצעת החוק. זאת הצעת חוק ממשלתית לקראת הקריאה השנייה והשלישית, שלמעשה עושה שני שינויים משמעותיים לעומת המצב הקיים היום, ואת זה אני רוצה לחדד. 
השינוי הכי משמעותי בעיני זה השינוי שדורש מבת שהצהירה שהיא לא מתגייסת משלוש הסיבות שקיימות היום בנוסח ההצהרה – הכרה דתית, שמירת שבת ושמירת כשרות – זה מחייב אותה עכשיו להיות נאמנה להצהרה שלה במשך כל השנתיים של תקופת הגיוס. עד היום החובה עליה היתה  רק ברגע ההצהרה, ואם תפסו אותה על שקר חודש אחר-כך או חודשיים אחר-כך, ואפילו תבעו אותה בבית משפט, היא תמיד יכלה לטעון "אמת דיברתי" ברגע של ההצהרה, ולמעשה לא היתה שום אפשרות לעשות כלום. היום החוק הזה מחייב את הבת להישאר נאמנה להצהרה הזאת במשך תקופה של שנתיים, ואם במשך השנתיים האלה היא שינתה את אורח חייה, חלה עליה החובה להודיע לצה"ל על כך, וכמובן כתוצאה מזה יתבטל הפטור, או לחילופין, אם הצבא מצא ראיות שהיא לא נאמנה להצהרה שלה לפתוח בהליך, שאני תיכף אתאר, שיאפשר לגייס אותה. זה השינוי בעיני הכי דרמטי, כי כמובן הסיכוי להוכיח שהבת שיקרה ברגע ההצהרה עצמה היה כמעט אפסי. איך אפשר להוכיח שברגע הנתון, דווקא שם היה שקר, כאשר שום ראיה נסיבתית, חודש אחרי זה או חודשיים אחרי זה, לא אפשרה להוכיח, ולכן לדעתי לא היה תיק שניצחתם בו. היו מקרים של בנות שתפסתם, והן, כתוצאה מזה, בעצמן החליטו להתגייס, אבל לא היה תיק אחד שהלכתם אתו לבית משפט וניצחתם בו, כי תמיד ההגנה של הבת היתה "אמת דיברתי ברגע ההצהרה", ושם העניין נגמר. חבר הכנסת רותם - - -
דוד רותם:
אני מציע בסעיף 40, במקום - - -
היו"ר זאב אלקין:
אנחנו עוד לא דנים על סעיפים.
דוד רותם:
אתה דיברת על זה. במקום "היא איננה נוסעת בשבת", אני רוצה שהיא תצהיר שהיא שומרת שבת. אני אגיד לך גם למה, אתה תפגוש אותה בקולנוע, אתה תפגוש אותה בהצגת חצות, היא תגיד לך: הלכתי ברגל. אנחנו מכירים את זה.

היו"ר זאב אלקין:
אני תיכף אתייחס לזה. השינוי שלך הוא הרבה מעבר לגבולות הגזרה.

יצחק הרצוג:
בשביל זה כתוב "מהותי".
דוד רותם:
איפה כתוב?

היו"ר זאב אלקין:
חבר הכנסת רותם, לפחות בהצעת החוק הזאת, שהממשלה הביאה, היא לא מתיימרת לשנות את נוסח ההצהרה, את מסלול הכניסה לפטור. היא מטפלת בדרך היציאה. כמובן אפשר להציע הצעת חוק. זה לא מה שהממשלה הציעה, ואני גם לא חושב שאני ארצה לכפות על הממשלה שינויים בנושא הזה כאן. אפשר להציע הצעת חוק פרטית ולנסות לשנות את נוסחאות הכניסה. זה כבר עניין אחר. יש כרגע נוסחאות כניסה בחוק, אנחנו לא נוגעים בהן בהצעת החוק הספציפית הזאת. אנחנו מדברים על מסלול היציאה הכפוי, במקרה שהתברר שההצהרה במסלול הכניסה היתה שקרית – איך מוציאים את הבת, באיזו דרך, מהפטור הזה.

אמרתי ששינוי אחד זה הרחבת התקופה מרגע ההצהרה לכל השנתיים, וזה שינוי מאוד משמעותי. השינוי השני זה מי למעשה הולך לבית המשפט, אפשר לנסח את זה כך. המסלול היום היה שלא היתה שום דרך פנימית של צה"ל לבטל את הפטור, אלא במקרה שצה"ל, נניח גייס ראיות, ותיאורטית לו יצויר שיש לו ראיה שבת שיקרה ברגע ההצהרה, השאירה עדות כתובה וצה"ל איכשהו הגיע לעדות הזאת – גם אז, כל מה שצה"ל היה יכול לעשות זה ללכת לבית המשפט, ורק דרך בית המשפט לבטל את הפטור ולגייס את הבת, שזה כמובן הליך מאוד-מאוד קשה מבחינת המשאבים והמאמצים שהוא דורש והזמן שהוא לוקח, והשיקול עלות-תועלת הרבה פעמים מביא את צה"ל לא ללכת לשם. 
מה שמוצע בהצעת החוק הממשלתית שהיוצרות יתהפכו. ההצעה הממשלתית מדברת על כך שהפוקד, ברגע שהוא אסף את הראיות, מודיע לבת על כך שצה"ל רוצה לגייס אותה, הוא נותן לה את הזכות – הניסוח שכרגע מונח לפניכם, אני כבר מתחיל קצת להיכנס לענייני ניסוח, שונה מהניסוח שהיה בפעם הקודמת – הוא נותן לה את הזכות, אבל לא החובה להתייצב בפני הפוקד. אם היא רוצה, היא יכולה לוותר על הזכות הזאת, אבל אם היא רוצה היא יכולה להופיע בפני הפוקד ולשכנע אותו שהוא טועה בפרשנות הראיות שיש לו, ואם הוא ישתכנע, כמובן ההליך נפסק. אבל לאחר שניתנה לה הזכות או שהיא השתמשה בזכות הזאת ולא הצליחה לשכנע את הפוקד, או שהיא החליטה לוותר מרצונה החופשי על הזכות הזאת, הפוקד פונה לוועדה, תיכף נדבר גם על הוועדה הזאת, הוועדה דנה בראיות שהביא הפוקד ומקבלת החלטה לגייס או לא לגייס. ברגע שהוועדה החליטה לגייס, הסטטוס-קוו מתהפך ויש חובה לגייס, אלא אם כן הבת היא זאת שמחליטה ללכת לבית המשפט - - - 

יצחק הרצוג:
לערער.
היו"ר זאב אלקין:
לערער לבית המשפט. זאת אומרת, שהיוצרות מתהפכות. אם קודם הצבא היה צריך ללכת לבית משפט, והוא זה שנשא בנטל הפנייה לבית משפט, עם כל מה שכרוך בכך, כרגע זו זכות שניתנת לבת. אם היא בטוחה בצדקתה, יכול להיות שהיא תשתמש בזכות הזאת.

יצחק הרצוג:
האם צריך את הזכות הזאת? לכאורה זה תהליך מינהלי. אני לא מכיר בוועדות ערר שיש זכות ערעור.
אחז בן-ארי:
זה ערעור לבית משפט לעניינים מינהליים.

היו"ר זאב אלקין:
צריך. צריך את הזכות הזאת, ולו מסיבה אחת. הוועדה הזאת, וזה מופיע גם בחוק, היא פטורה למשל מחובת הראיות וכו'. זאת אומרת, היא דנה במקרה, אבל היא לא בית משפט. היא לא דנה בפאן הראייתי.

יצחק הרצוג:
רק רציתי לוודא.
היו"ר זאב אלקין:
היא שוקלת לפי השכל הישר שלה, אבל זה לא בית משפט שבודק ראיות. במקרה שבת חושבת שהראיות של הצבא הן לא ראיות נכונות, או שיתפרשו באופן לא נכון, השימור של הזכות הזאת שלה לקחת את זה לבית המשפט ולנצח הוא בהחלט הוגן. זה נותן לה החלטה הוגנת מטעות אולי שתהיה בידיה של הוועדה. עדיין זה מטיל עליה את הכובד עכשיו לקבל את ההחלטה ללכת לבית משפט וכו'. וזה ההיפוך השני המשמעותי שקיים בהצעת החוק לעומת הסטטוס-קוו, המצב שקיים היום.

חברים, קשה לי לנהל כשיש כמה מוקדי דיון. חברי חברי הכנסת. חבר הכנסת דורון, אני פונה גם אליך, גם לחבר הכנסת רותם ולחבר הכנסת כבל.
איתן כבל:
אנחנו מנסים להבין את המהות של החוק.

דוד רותם:
אני צריך להסביר לו מה שקורה כאן.

היו"ר זאב אלקין:
זה בדיוק מה שאני מנסה לעשות תוך כדי התקציר, איתן.
איתן כבל:
מנסים להבין את ההברגה.

היו"ר זאב אלקין:
כדאי שתקשיב לי. בדיוק בתקציר שלי אני מנסה לתת לך את הכלי הזה. זה מה שקורה כרגע. אני עוד לא נכנסתי לפרטים הקטנים.

עכשיו אני מגיע למרכיב האחרון של הצעת החוק הזאת, וזאת הוועדה.

משה גפני:
אפשר לדעת על איזה נוסח אנחנו דנים?
היו"ר זאב אלקין:
הנוסח, אגב, מונח - - -

איתן כבל:
"אלקין 4" ...

משה גפני:
אתה לא יודע כמה שאתה צודק.

היו"ר זאב אלקין:
עכשיו אני יודע מי נתן למשרד הביטחון את הרעיון לקרוא לנוסח הזה בשמי, כי זה לא היה בהתחלה. בהתחלה הם הביאו את זה כנוסח ממשלתי, אחר-כך הם חזרו בהם והביאו ...
יצחק הרצוג:
מה קורה עכשיו?

היו"ר זאב אלקין:
איתן, אני לא ידעתי שאתה ממשיך לייעץ למשרד הביטחון גם במצב הנוכחי היום, עכשיו מתגלים כל מיני דברים.

משה גפני:
על איזה נוסח אנחנו דנים?

היו"ר זאב אלקין:
קיבלת מאסף. זה נוסח שהופץ נדמה לי הבוקר. חבר הכנסת גפני, אתמול בטעות הוועדה הפיצה - - -

 << דובר >> מירי פרנקל-שור: << דובר >>   

זה לא היה בטעות. זה הנוסח שהיה בפנינו.

היו"ר זאב אלקין:
באותו רגע לא היה בפני הוועדה הנוסח החדש שהועבר ממשרד הביטחון. הטעות הזאת תוקנה הבוקר. הבוקר במייל הופץ נוסח חדש, וזה הנוסח שמונח היום על השולחן.

משה גפני:
אני אבקש להתייעץ על הנוסח הזה ולא להצביע היום.
היו"ר זאב אלקין:
אני מודיע לך חגיגית שמה שלא יקרה, אני אצביע היום. אתה יכול להשתמש בזמן הזה להתייעצות.

משה גפני:
מאה אחוז. יושב-ראש ועדה בכנסת הוא יותר מאפיפיור, אבל אני אלחם נגד זה בכל הכוח. 

היו"ר זאב אלקין:
זכותך. זכותך.

משה גפני:
זה לא חוקי, זה מחטף.

היו"ר זאב אלקין:
זה חוקי, בוודאי.

משה גפני:
ממש לא. זה מחטף. זה דבר בלתי מתקבל על הדעת בעליל.

דוד רותם:
חכה שנגיע להצבעה. 

משה גפני:
תאמין לי, אני מכיר את אנשי הליכוד יותר טוב ממך.

דוד רותם:
אתה מתחיל לצעוק חצי שעה קודם. אתה רוצה לדעת אם אתה יכול ללכת? תישאר, אל תלך.
היו"ר זאב אלקין:
אני מתייעץ עם היועצת המשפטית אם חוקי להצביע היום.
מירי פרנקל-שור:
כן.

היו"ר זאב אלקין:
בוודאי. הנה, קיבלתי תשובה – זה חוקי להצביע. פעם אחת בחיים שלי אני עושה משהו חוקי, ואתה אומר לי שזה לא חוקי, זה פשוט לא יעלה על הדעת ...
משה גפני:
גם עכשיו זה לא בדיוק. זה מחטף, זה דבר שאני צריך להתייעץ עליו. אנחנו נבקש התייעצות סיעתית על ההצבעה הזאת. אנחנו לא נסכים בשום פנים ואופן - - -

היו"ר זאב אלקין:
תודה רבה.

יצחק הרצוג:
נגמרה הסחבת. די, מספיק.
משה גפני:
אין בעיה, בסדר. אני רוצה לקבל את החוק של ישראל חסון. 
יצחק הרצוג:
נגמרה הסחבת.

משה גפני:
מאה אחוז. יפה מאוד. הכול בסדר.

היו"ר זאב אלקין:
תהיה לך הזדמנות גם אחרי שהחוק הזה יעבור.

משה גפני:
הסחבת קיימת רק מתי שהליכוד בשלטון, בסדר.
יצחק הרצוג:
אני נורא מתפלא. הרי אתה יודע שלבנות דתיות בכלל אין בעיה פה. זה רק מי שמרמה.
משה גפני:
בדקת? אתה רוצה שאני אראה לך מה - - -
יצחק הרצוג:
רק מי שמרמה. הן מרמות בסיטונות.

משה גפני:
חבר הכנסת הרצוג, להגיד סיסמאות גם אני יודע.

היו"ר זאב אלקין:
חבר הכנסת גפני, היות שאני שומר על השם הטוב שלך - - -

משה גפני:
לפי הנוסח הקודם שקיבלתי זה חל גם על בנות דתיות וחרדיות. הרמאיות לא רלוונטיות לעניין הזה.

היו"ר זאב אלקין:
חבר הכנת גפני, היות שאני שומר על השם הטוב שלך, אני מציע - - -

משה גפני:
עזוב, אני עם השם הטוב הזה לא הולך לפריימריז. תשמור על השם הטוב שלך לפריימריז, החברים בליכוד יצביע בשבילך.

היו"ר זאב אלקין:
לא הולך לי...

משה גפני:
זה לא בסדר. יש פה נוסח. על הנוסח הזה אנחנו רוצים להתייעץ. זה היה בסיעת יהדות התורה.

היו"ר זאב אלקין:
קיבלת אותו אתמול.

משה גפני:
מה שקיבלתי לא רלוונטי. הלכתי לחבר הוועדה, אורי מקלב, מה שהוא קיבל - -
היו"ר זאב אלקין:
גם הוא קיבל ממני.
משה גפני:
- - חל גם על דתיות וחרדיות.

אורי מקלב:
מזל שלא הייתי מקוזז.

משה גפני:
חל גם על דתיות וחרדיות. חבר הכנסת הרצוג אומר שזה חל על רמאיות, והוא לא יודע על מה הוא מדבר.

היו"ר זאב אלקין:
חזקה עלי שחבר הכנסת הרצוג יודע על מה הוא מדבר.

משה גפני:
הוא לא יודע על מה הוא מדבר, אני אראה לו את הנוסח.

היו"ר זאב אלקין:
תיכף ניכנס לנוסח.

משה גפני:
בסדר. מותר לי להתייעץ על הנוסח הזה? מה המחטף הזה?

היו"ר זאב אלקין:
אתמול יכולת להתייעץ.

משה גפני:
מה המחטף הזה?

היו"ר זאב אלקין:
מאתמול יכולת להתייעץ.

משה גפני:
אני ישבתי. הוועדה - - -

היו"ר זאב אלקין:
חבר הכנסת גפני, נגמר. אני כרגע בזכות הדיבור, אתה לא בזכות דיבור.

משה גפני:
הוועדה הטילה עלי לשבת עם חבר הכנסת ישראל חסון, ישבתי עם ישראל חסון, הדברים שהוא אומר הם בניגוד למה שהיו נראים לי קודם, הוא אומר דברים הגיוניים.
היו"ר זאב אלקין:
אתה רוצה להביא לפה נוסח חלופי, תביא, נראה.
משה גפני:
אני רוצה להביא נוסח חלופי. 

היו"ר זאב אלקין:
תביא.

משה גפני:
תן לי לשבת אתו.

היו"ר זאב אלקין:
כבר ישבת אתו.

משה גפני:
הסיכום שלי אתו שהוא ישב עם הסיעה, עם ש"ס ועם יהדות התורה. אני לא מבין את הבערה הזאת.

היו"ר זאב אלקין:
תודה רבה.

דוד רותם:
מה קשור פה ש"ס? מה אתה רוצה מש"ס?

משה גפני:
דודו, תעשה לי טובה.

דוד רותם:
די, מספיק עם זה. אתה כל הזמן מספר לנו על ש"ס.

היו"ר זאב אלקין:
חברים, אתם מפריעים לי.

משה גפני:
עם כל הכבוד, האדמו"ר שלך ישמע אותי - - -

היו"ר זאב אלקין:
חבר הכנסת גפני, אזהרה ראשונה.

דוד רותם:
מה עם האדמו"ר שלך?

משה גפני:
האדמו"ר שלי, אני  - - -

היו"ר זאב אלקין:
חבר הכנסת גפני, אזהרה שנייה. אל תחייב אותי להוציא אותך.

משה גפני:
דווקא הייתי מת לצאת מפה.
היו"ר זאב אלקין:
אני יכול לסדר לך את זה.

איתן כבל:
בגלל זה הוא שאל מההתחלה.

היו"ר זאב אלקין:
אפילו יהיה לו מי שיישאר להצביע, לכן זו לא בעיה.
משה גפני:
זו התנהגות רעה מאוד.

אורי מקלב:
שמת לב שביהדות התורה הוציאו אחד בשבוע שעבר וכולם יצאו? אז אין לך שום ביטחון בעניין הזה.
היו"ר זאב אלקין:
זה נכון. אני אשמח לתת לכם ביטוי ואפשרות להעיר על הנוסח - -
אורי מקלב:
- - - ישראל ביתנו. הם נכנסים ביחד, אנחנו יוצאים ביחד.

היו"ר זאב אלקין:

- - אבל אני אנהל את הישיבה הזאת בצורה מסודרת. 
פרט אחרון לפני שאנחנו נכנסים לענייני נוסח. אמרתי שהנושא האחרון שצריך להסביר פה ברמת המקרו זה לאיזו ועדה פונים ומה הוועדה שמכריעה. הוועדה הזאת זו ועדה שקיימת היום בצה"ל במסלול אחר, במסלול של הפטור מטעם הווי דתי. בשונה מהצהרה זה לא מסלול של פטור אוטומטי, אלא זה מסלול שמחייב את הבת להביא הוכחות ולשכנע גוף מיוחד שהוקם בצה"ל – ועדה לצורך פטור מטעמי הווי דתי. על ההחלטה של הגוף הזה יש זכות לערער לוועדת ערר שמעל, וועדת הערר הזאת היא ועדה שמוצעת כאן כוועדה שתכריע בפנייה של הפוקד. זה המנגנון המוצע.
בהצעת החוק הממשלתית – איתן ובוז'י, אני מבין, מה שמתרחש בחוץ - - -
יצחק הרצוג:
שום דבר לא דרמטי כל כך.

איתן כבל:
אנחנו מנסים להגיע לפשרה בעניין הגיוס...
היו"ר זאב אלקין:
עדיין זה מפריע לי להתקדם. אני אתמצת את ההיסטוריה. בהצעת החוק הממשלתית דובר על ועדה אחרת חדשה, שהיתה צריכה לקום, עם שני נציגים, שאחד מהם היה צריך להתמנות בהמלצת הרבנות הראשית. באה לכאן הרבנות הראשית ואמרה: אני לא מעוניינת לתת המלצה בעניין הזה, וזה כמובן פירק את היכולת להקים את אותה ועדה. אחרי הרבה חיפושים לוועדה מתאימה נמצאה הוועדה, וזה מה שמופיע היום בנוסח. עד כאן תיאור תמציתי של ההיסטוריה.
מעכשיו אני מציע, מירי, שניכנס לקריאה, ונעבור סעיף-סעיף. אם לחברים יש הסתייגויות, הערות, בקשות לתיקון, נדון בזה כאן. איילת, בבקשה.
איילת לוי:
הצעת חוק שירות בטחון (תיקון מס'... והוראת שעה)(פטור מטעמי הכרה דתית), התשע"ב-2012

	בחוק שירות בטחון [נוסח משולב], התשמ"ו-1986 (להלן – החוק העיקרי), בסעיף 39, אחרי סעיף קטן (ה) יבוא:

	
	
	"(ו)
החלטה סופית של ועדת הערר, בערר לפי סעיף קטן (ד), ניתנת לערעור לפני בית משפט לענינים מינהליים."


היו"ר זאב אלקין:
תסבירי לנו.

מירי פרנקל-שור:
אחז יסביר.

היו"ר זאב אלקין:
אולי אחז יסביר לנו מה המשמעות של הסעיף הזה.

אחז בן-ארי:
אנחנו פותחים את האפשרות של ערעור על הוועדה לבית משפט לעניינים מינהליים.
היו"ר זאב אלקין:
מהוועדה הזאת. אגב, רק במסלול הזה או בכל ההחלטות של הוועדה?

אחז בן-ארי:
גם בהווי משפחתי דתי.

היו"ר זאב אלקין:
על הדרך מתבצע עוד שינוי.
אחז בן-ארי:
זה שיפור גם לוועדה האחרת. 

היו"ר זאב אלקין:
שימו לב שיש כאן עוד שינוי. מכיוון שמשנים את הסופיות של החלטת ועדת הערר בנושא של הפנייה של הפוקד, לא מגבילים את זה רק לעניין הזה, אלא הצבא אומר: אם אני כבר פותח את החלטות ועדת הערר לאפשרות של פנייה לבית משפט, אני באופן שוויוני פותח גם לבת שערערה כי היא לא קיבלה פטור מטעמים של הווי דתי.
ישי יודקביץ:
הווי משפחתי דתי.
איתן כבל:
אם היא חולמת שהיא דתייה, זה קשור להווי?
ישי יודקביץ:
זה משהו אחר. יש טעמים של הכרה דתית ויש הווי משפחתי דתי.

איתן כבל:
אני מנסה להבין את צמד המלים. 
היו"ר זאב אלקין:
השאלה על איזה מסלול אתה מדבר.

איתן כבל:
אם למשל שרים שלום עליכם בבוקר?
גדי אגמון:
זה לא מסלול של הבת הדתייה.
אחז בן-ארי:
הווי משפחתי דתי זה שאני בעצמי לא דתייה, אבל המשפחה שלי כן, ומטעם זה אני לא יכולה.

איתן כבל:
אדוני היועץ, אני מודה לך על ההבהרה. אני מבקש, אני יודע. אני רוצה להבין יותר.
דוד רותם:
זה כמו אצלך במשפחה.
איתן כבל:
אני רוצה לדעת האם זה כמו אצלי.

דוד רותם:
כן.

איתן כבל:
אם זה כמו אצלי, צריך לגייס.
גדי אגמון:
חבר הכנסת כבל, זה לא המסלול שאנחנו דנים בו.
איתן כבל:
אתם בצד שלי או שאתם לא רוצים לגייס בנות?

גדי אגמון:
אנחנו רק רוצים להסביר לך במה מדובר.

איתן כבל:
אני רוצה להבין מה המשמעות של הווי. זאת מילה שמכילה כל דבר. אני אומר גם לכם, זה הווי.
היו"ר זאב אלקין:
אני יכול לבקש ממך משהו? החוק הזה, על פניו, חוץ מהפרט הקטן הזה שכרגע ציינתי, בכלל לא מתייחס ולא משנה את המסלול של ההווי המשפחתי דתי, הוא מתייחס למסלול השני, הנפוץ יותר, של בת שמגיעה ומצהירה "אני דתייה", ואז תופסים אותה על שקר. אנחנו מתערבבים עם המסלול הראשון של ההווי המשפחתי דתי רק בגלל דבר אחר, שאנחנו לוקחים משם ועדה והופכים אותה רלוונטית גם לכאן.
איתן כבל:
מה שסיפרת לי עם הוועדה – ועדת הווי ובידור.
היו"ר זאב אלקין:
כן, אבל החוק הזה לא משנה את דרך קבלת הפטור במסלול של הווי משפחתי דתי, לא מתייחס לזה.

איתן כבל:
על זה בתימנית אומרים: לקחנו נושא פשוט – לגייס או לא לגייס – ועשינו אותו "חכייה טווילה".
היו"ר זאב אלקין:
יכול להיות.

משה גפני:
מה עשינו אותו?

איתן כבל:
זה לא היה ביידיש. 

משה גפני:
ביידיש אני לא מבין, תגיד לי במרוקאית. מה זה היה?

איתן כבל:
דיבור ארוך. מתוחכם.

אחז בן-ארי:
חָכָּייה – סיפור – ארוך.

דוד רותם:
זה לא במרוקנית, זה בתימנית.

אחז בן-ארי:
זה בערבית.

מירי פרנקל-שור:
אחז, כדאי להגיד שהתיקון הזה הוא לא חלק מהוראת שעה, הוא תיקון קבע.

משה גפני:
גברתי היועצת המשפטית, זה בכלל נושא חדש הנושא הזה.
היו"ר זאב אלקין:
מה פתאום. זה היה בנוסח הקודם, בדיון הקודם. בוודאי. זה היה כל הזמן.

משה גפני:
סעיף 39 לא היה.
היו"ר זאב אלקין:
בקריאה הראשונה לא היה. אני מודיע לך חגיגית – חבר הכנסת גפני, תקשיב לי – אם אתם הולכים לטעון על עצם הכנסה של הוועדה בנושא של הווי משפחתי - - -
משה גפני:
הולך להיות איום עכשיו? כדאי לך לא לעשות את זה. 
היו"ר זאב אלקין:
כן. כן.

משה גפני:
אני רואה על העיניים שלך.

היו"ר זאב אלקין:
חד-משמעית.

משה גפני:
תאיים. תרשום בפרוטוקול את האיום.

היו"ר זאב אלקין:
אם הוועדה הזאת של - -

משה גפני:
אם הוועדה הזאת – מה הולכת לעשות? 

היו"ר זאב אלקין:
- - ההווי משפחתי דתי - - -
משה גפני:
זה תיקון בכנסת. אני לא מבין. מה זה? זה לא רוסיה. יש דיון. מה אתה מאיים עלי?

היו"ר זאב אלקין:
אם אתם הולכים - - -

משה גפני:
מי זה "אתם"? אל תדבר אלי בלשון רבים. כבודי במקומו מונח, אני אדם יחיד, אפילו לא חבר בוועדה. אני לא בטוח שאני יכול לטעון "נושא חדש".
דוד רותם:
אתה יכול לטעון. אתה יושב-ראש ועדת כספים, אתה יכול הכול...
משה גפני:
שמחת זקנתי. אז מה אם אני יושב-ראש ועדת הכספים? אני בקואליציה עם הליכוד, אז זה מוריד לי את כל המצב רוח מיושב-ראש ועדת כספים. הבעיה שאין לי אלטרנטיבה. עם מי אני אלך, עם ליברמן?

דוד רותם:
לא.

משה גפני:
עם ציפי לבני? עם מי אני אלך?
איתן כבל:
בגלל זה החוק יעבור, בגלל המשפט האחרון...

היו"ר זאב אלקין:
אני מוותר על מה שרציתי להגיד.
משה גפני:
כדאי לך, תאמין לי. זה דיון בכנסת.

דוד רותם:
טוב שוויתרת, כי גפני מבין את זה לבד.
משה גפני:
זה ממש מפחיד אותי ברמות בלתי רגילות. אני מאז נמצא במקלט עם קסדה, מאז שהוא מאיים עלי.

גברתי היועצת המשפטית, זה לא היה בקריאה הראשונה. לימדו אותי שהתפקיד של היועצת המשפטית או של היועץ המשפטי בוועדה הוא בלתי תלוי. יושב-ראש ועדה הוא כמו אפיפיור, אבל אני בקושי חבר ועדה, אפילו לא חבר ועדה, אני רוצה לדעת האם זה נושא חדש, בגלל האיומים של אלקין. אני לא טענתי שזה נושא חדש, אבל זה לא היה בקריאה הראשונה.
מירי פרנקל-שור:
נושא שלא היה בקריאה הראשונה, אם הוא שייך לעניין, הוא לא יכול להופיע בהכנה לקריאה השנייה והשלישית?
היו"ר זאב אלקין:
היתה שם ועדה.

משה גפני:
אני מציע שתלמד את החוק.
היו"ר זאב אלקין:
אני?

משה גפני:
כן.

היו"ר זאב אלקין:
אתה חושב שלא למדתי?
משה גפני:
לא אמרתי שלא, אבל אתה מערב פה מין בשאינו מינו.

היו"ר זאב אלקין:
לא. בחוק, בקריאה הראשונה, היתה ועדה אחרת. הוועדה הזאת לא ניתנת לביצוע לפי בקשתה של הרבנות הראשית, אלא אם כן אתה תציע - -

משה גפני:
אתה מערב פה מין בשאינו מינו.
היו"ר זאב אלקין:
שנייה, אני אגיע תיכף לסעיף 39.

- - לוותר על ההתנגדות של הרבנות הראשית, ולחייב את הרבנות הראשית להקים ועדה. אני מוכן לשקול את זה, בהחלט.

משה גפני:
אין לי אפשרות לחייב.
דוד רותם:
תעשה טובה, יש דברים שאפילו הכנסת לא יכולה.
היו"ר זאב אלקין:
היא יכולה. היא יכולה.
משה גפני:
אנחנו מדברים על שני דברים שונים. 

היו"ר זאב אלקין:
תיכף אני אתייחס לזה, קודם בעניין הוועדה. כיוון שכיבדנו כאן את הבקשה של הרבנות הראשית, החלפנו ועדה אחת בשנייה, לכן אני בהחלט לא רואה בזה נושא חדש. הסעיף שכרגע נקרא מדבר על האפשרות לערער על החלטת ועדת הערר הזאת לבית המשפט לעניינים מינהליים.
משה גפני:
לא נכון. לא נכון.

מירי פרנקל-שור:
אני רוצה להבין את הטענה. בקריאה הראשונה - - -
משה גפני:
עוד אין לי טענה, אני רק שואל שאלת הבהרה.
מירי פרנקל-שור:
אני רוצה לשאול שאלת הבהרה לשאלת ההבהרה. סעיף 42(ב), שעבר בכחול, הכותרת היתה "ועדת ערר", נכון? שר הביטחון ימנה ועדת ערר בת שני חברים, ואלה חבריה - -

משה גפני:
את זה אמר זאב אלקין.

מירי פרנקל-שור:
רק שנייה, אני רוצה להבין.

משה גפני:
אני מתנצל שאני מפריע. אני לא בסדר.

מירי פרנקל-שור:
- - נציג צה"ל ונציג הרבנות. לא ניתן היה ללכת בהתאם למתווה הזה. יש פה הצעה להקים ועדת ערר בסעיף 39. נכון שזה בהווי משפחתי דתי ולא בהכרה דתית, אבל אנחנו לוקחים את סעיף 39 לעניין הפרוצדורה, שבו יש לך ועדת ערר. זאת אומרת, אותה מיועדת לשירות ביטחון, שמתכוונים לבטל לה את הפטור, תהיה לה ועדה שאליה היא תוכל לפנות על החלטת הפוקד. מה הנושא החדש?

משה גפני:
יש שתי פרוצדורות שונות בנושא הזה: האחד זה סעיף 39, שהוא פטור מטעמי הווי דתי. בחורה באה לצבא והיא אומרת: אני לא דתית – אני לא יודע אם מותר לי להשתמש במלה הזאת – אבל בבית הנושא הזה של שירות צבאי של בת הוא ייהרג ובל יעבור. הבת אומרת: אני לא דתית. היא אומרת את זה. זה סעיף 39.
אחז בן-ארי:
לא. 39 מדבר - - -
דוד רותם:
כן, כרגע כן.

משה גפני:
סיכמנו שכשאני עוזב את הכנסת, אני הולך להיות שוליה בלשכה המשפטית של משרד הביטחון, מחלק תה.
היו"ר זאב אלקין:
אתה צודק, חבר הכנסת גפני.

דוד רותם:
לא יקבלו אותך.

משה גפני:
יקבלו אותי.

היו"ר זאב אלקין:
אתה צודק. אתה צודק.

משה גפני:
במה אני צודק, שאני אהיה מחלק תה במשרד הביטחון?

היו"ר זאב אלקין:
זה לא יהיה.

דוד רותם:
זה בסדר, זה לא שוליה במחלקה המשפטית.

היו"ר זאב אלקין:
סעיף 39 מדבר על הפטור מטעמי הווי משפחתי דתי.
משה גפני:
אני מבקש להבהיר, הסעיף הזה איננו עניינו של החוק הזה לחלוטין.
היו"ר זאב אלקין:
נכון.

משה גפני:
מה עניינו של החוק הזה? עניינו של החוק הזה זה סעיף 40. סעיף 40 זה הכרה דתית, נסיעה בשבת ואכילת כשרות. וזה חל על כל הבנות: זה חל על בת חרדית ועל בת דתית לאומית ועל בת שהיא מסורתית – עליהן זה חל. הטענה היתה שיכול להיות שיש שם בנות שמשקרות, ולכן במקום ללכת לבית המשפט, לקבוע תהליך אחר. התהליך שהוצע למגינת לבי, לבושתי ולחרפתי – אם לא יבחרו בי לכנסת הבאה, יהיו צודקים – שיהיה שניים שממנה שר הביטחון: האחד בהתייעצות עם הרבנות הראשית או בהסכמת הרבנות הראשית, והאחד נציג הצבא, כששר הביטחון ממנה את שניהם. אם אחד עומד מול השני, היא צריכה ללכת להתגייס, ואז היא יכולה לערער וכו'. זה היה המצב. הרבנות הראשית הודיעה, בצדק מבחינתה, שהיא לא לוקחת נציג למקום הזה. אי-אפשר לחייב אותה. היא צודקת. לו הייתי הרבנות הראשית, הייתי אומר אותו דבר. נורא פשוט. עד כאן בסדר. בין היתר, בסיכומים שהיו לגבי החוק עצמו, מדובר שאם ועדת הערר או ועדת הפטור, לא חשוב איך קוראים לה, היא מחליטה שטיעוניה של הבת הזאת לא התקבלו ובאמת היא שיקרה, היא יכולה ללכת לבית המשפט לעניינים מינהליים. עכשיו חיפשנו פלטפורמה אחרי שהרבנות הראשית ירדה מהעניין. חיפשנו פלטפורמה. לא אמרנו כלום. אני לא מסכים לשום דבר. לא יהיה כתוב יותר שאני מסכים למשהו, אני לא מסכים לכלום.
היו"ר זאב אלקין:
גם אני.
משה גפני:
למה אתה לא מסכים?

היו"ר זאב אלקין:
לשום דבר.
משה גפני:
זה בסדר, אז שנינו באותה מפלגה. 

דוד רותם:
כך זה נראה.

היו"ר זאב אלקין:
יכול להיות שהתוצאה תהיה הפוכה. יש פה כמה סעיפים שלא בטוח שאני מסכים אתם, יכול להיות שאני אבקש ממשרד הביטחון לתקן אותם.
משה גפני:
בסדר גמור.
מירי פרנקל-שור:
חיפשנו פלטפורמה אחרת - - -

משה גפני:
מה ששאלתי, היות שהנושא הוא לא סעיף 39, הנושא הוא סעיף 40 - - -
מירי פרנקל-שור:
הנושא הוא ועדת ערר.

משה גפני:
היתה גם הצעה כזאת, ועדת הערר תוקם בנפרד.
מירי פרנקל-שור:
אפשר ללכת.

היו"ר זאב אלקין:
אני אשאל אחרת, אחז. בעקבות ההערה של חבר הכנסת גפני אני אשאל שאלת הבהרה. הסתכלתי על הנוסח ולכאורה היכולת ללכת לבית משפט לעניינים מינהליים מופיעה גם בסעיף 40(ב). למה יש צורך לתקן את התיקון הכללי של סעיף 39? למה אי-אפשר להסתפק בזה?
דין ליבנה:
בגלל שאנחנו משתמשים בוועדה שכבר קיימת בסעיף 39, ועליה הוחלט במודל שניתן יהיה לערער לבית משפט לעניינים מינהליים, כמו המדיניות שבה משתמשים לערעור על ועדות ערר. לא נראה לנו הגיוני, לממשלה, שעל חלק מההחלטות שלה ניתן יהיה לערער ועל חלק מההחלטות שלה לא ניתן יהיה לערער לבג"ץ בסופו של דבר. גם אין הצדקה לדעתנו ללכת לבג"ץ על כל החלטה של ועדת ערר, בפטור מצפוניסטי לדוגמה, שזה המצב המשפטי היום.

ישי יודקביץ:

 זה לא הגיוני שוועדת הווי דתי, שהוספנו לה את התפקיד של פטור מטעמי הכרה דתית, שבשבתה כהווי דתי, יש עליה עתירה רק לבג"ץ, ובשבתה בפטור מטעמי הכרה דתית, בעקבות התיקון הזה, אפשר יהיה ללכת לבית המשפט לעניינים מניהליים. זה לא קוהרנטי.

היו"ר זאב אלקין:
אפשר להגן על ההבדל פה, כי יש פה הבדל מהותי. 
משה גפני:
אולי אפשר להקים ועדות נפרדות, אחת להווי דתי ואחת לעניין הזה.

דוד רותם:
אם הרבנות הראשית סירבה להקים את הוועדה, אולי נפנה לרבני צוהר...

היו"ר זאב אלקין:
אני לא מכיר גוף כזה בחוק. תעביר חוק של רבני צוהר, אז אולי - - -
דוד רותם:
אם תאפשר לי, אני אעביר אותו...

היו"ר זאב אלקין:
חברי ממשרד הביטחון וממשרד המשפטים, האמת היא שניתן ללכת בכל אחת משתי הגישות. למה? במקרה של המסלול הרגיל, ועדת הערר היא בעצמה ערכאת ערעור אחרי החלטה של הוועדה. במקרה של פסילת הפטור היא לא ערכאת ערעור, אלא היא ערכאה שקיבלה החלטה. ולכן אפשר לחלק פה. זה דבר אחד. 

דבר שני, ניתן כמובן להביא טיעון נוסף. במקרה של ביטול הפטור מדובר כאן על איזה מסלול שהקנה לבת איזה פטור אוטומטי, בכלל בלי ראיות, ולכן ברגע שמבטלים לה את הפטור, אני רוצה לשמר את הזכויות שלה. המסלול של הפטור מטעמי הווי משפחתי דתי הוא מראש לא אוטומטי, הוא מחייב אותה להביא ראיות, ולכן אני יכול להגיד שכשהיא עברה שתי ערכאות – הוועדה עצמה ועוד ועדת ערר עליה – אני לא נותן לה את הזכות לפנות לבית המשפט לעניינים מינהליים. לכן אני יכול לראות את זה גם לכאן וגם לכאן.
דוד רותם:
מה אתה רוצה? אתה טוען לעניין חדש?

היו"ר זאב אלקין:
שנייה. אני מסכים עם חבר הכנסת גפני שהסעיף הזה לא מחויב מהותית מתוקף החוק. לכן אם אתה רוצה לטעון נושא חדש - - -
דוד רותם:
הוא לא רוצה לטעון.

מירי פרנקל-שור:
הוא לא טוען על הערר, הוא מדבר על מהות הוועדה.
היו"ר זאב אלקין:
לא, לא, לא.

משה גפני:
עניינו של סעיף 39, למה זה נכנס לפה? 

דוד רותם:
הוא לא טוען עניין חדש, מה אתה מכניס לו את זה בכוח לפה?

היו"ר זאב אלקין:
אני יודע מה אני עושה. תאמין לי, חבר הכנסת רותם.

דוד רותם:
אתה לא יודע.

היו"ר זאב אלקין:
אם אתה רוצה שנצביע בסוף היום, תאמין לי, אני יודע מה אני עושה.

משה גפני:
אתה אומר לו איך לנהל את הוועדה?

היו"ר זאב אלקין:
תאמין לי, אני יודע מה אני עושה.

אחז בן-ארי:
חברי הכנסת, היתה כוונה טובה.

היו"ר זאב אלקין:
אני אומר כאן לפרוטוקול, חבר הכנסת גפני, תקשיב לי טוב, שהיות שאני רואה את החוק הזה עומד על הרגליים שלו בלי הסעיף הזה – אני לא רואה שום פסול בסעיף – אם תיטען כאן טענה של נושא חדש, אני אמליץ למשרד הביטחון להסכים לוותר על הסעיף. 

מירי פרנקל-שור:
 אבל אתה רוצה ועדת ערר. אתה לא רוצה להתבסס על הפלטפורמה של 39, ואתה רוצה פלטפורמה אחרת? אתה רוצה ועדת ערר אחרת? זה מה שאתה רוצה?
משה גפני:
מה שאמרתי, דיברנו על זה גם בישיבה הקודמת, אין לי עניין בוועדה מטעמי הווי דתי של סעיף 39. אמרנו שכדי להקל על משרד הביטחון אותה פלטפורמה של ועדה שנמצאת בין כה וכה בהווי דתי, אפשר שתהיה גם על זה. מצדי זו יכולה להיות ועדה אחרת באותה פלטפורמה, באותו עיקרון. מה העיקרון? העיקרון הוא של אנשי ציבור,  מי שיושב שם, ואמרתי את הטענות שאמרתי. אנחנו לא קשורים בחוק הזה לסעיף 39. למה עכשיו נזכרתי בעניין הזה? למה לא נזכרתי בזה קודם? הרי ישבתי עם אנשי משרד הביטחון, דיברתי גם אתכם – חבר הכנסת מקלב ואני, גם אברהם מיכאלי היה בעניין – בגלל שאיתן כבל העלה את העניין הזה. איתן כבל אמר: רק רגע, בוא נראה מה זה הווי דתי.
היו"ר זאב אלקין:
אני לדיון הזה לא רוצה להגיע, כי זה לא רלוונטי לחוק הזה.
משה גפני:
אנחנו החרדים בלאו הכי בבוץ, מה זה משנה בכלל. הנושא הזה של הווי דתי, פתאום התעורר לי שכל הסעיף הזה איננו רלוונטי לדיון בחוק. כשחבר הכנסת איתן כבל העלה את העניין של הווי משפחתי דתי התחיל ויכוח בין דודו רותם לבינו על קרובת משפחה של איתן כבל. לא מצא חן בעיני הדיון הזה, ואז אמרתי שסעיף 39 לא רלוונטי.

דוד רותם:
 קידוש כבר התחייבת לעשות בשבת...

היו"ר זאב אלקין:
אני חושב שהבהרת את הנקודה. הסביר כאן משרד המשפטים איך נולד הסעיף הראשון בחוק הזה, תיקון מס' 39, כשהם רצו ליצור אחידות. אמרתי שאני גם רואה נימוקים למה לא ליצור אחידות.

משה גפני:
אני גם חושב כך.

היו"ר זאב אלקין:
אם תהיה הסכמה על הסעיף הזה, נלך עליו. אם ינסו לטעון לגביו נושא חדש או שיבקשו להוריד אותו - -

משה גפני:
במסגרת ההתייעצות הסיעתית נדון גם בזה.

היו"ר זאב אלקין:
- - אני לא רואה שום בעיה להוריד. ברשותך אני מתקדם.
דורון אביטל:
סעיף 39(ג), הטעמים שבמצפון. מה זה?
אחז בן-ארי:
זה פציפיסטים.
היו"ר זאב אלקין:
אנחנו לא נוגעים פה בסעיף 39(ג).

משה גפני:
אני לא שומע אותך.

דורון אביטל:
39(ג), יש גם טעמים שבמצפון. סעיף 40(1) זה טעמים שבהכרה דתית.
משה גפני:
לא מהר, לא מהר.

היו"ר זאב אלקין:
זה לא רלוונטי, דורון. אתה מדבר על סעיף בחוק הראשי שאנחנו לא נוגעים בו בשינוי הזה.

דורון אביטל:
אנחנו עושים פה דיון קונספטואלי.
היו"ר זאב אלקין:
לא. אנחנו עושים דיון בנוסח של החוק. דיונים קונספטואליים היו כאן למכביר, נגמר.

דורון אביטל:
ההערה ברורה. הרי - - -

משה גפני:
דורון, יש לי בקשה שתדבר למיקרופון, משום שהחלטתי בישיבה הזאת לשמוע כל מלה. היו ישיבות שלא שמעתי כל מלה, וחבל על הזמן.

היו"ר זאב אלקין:
כן, דורון. בבקשה.

דורון אביטל:
מנגנון האכיפה לא יבדוק את סעיף 40(1), נכון? הוא לא יבדוק ויגלה שפתאום אין לה טעמים שבהכרה, הוא לא עושה בדיקת MRI. 
היו"ר זאב אלקין:
תיכף נגיע לזה. תגלה שכן.

דורון אביטל:
הוא יבדוק רק כשרות או נסיעה בשבת.

היו"ר זאב אלקין:
לא נכון. תיכף נגיע לזה, הם יסבירו. הם יביאו דוגמה ותשמע גם טענות של חברי כנסת חרדים שמתנגדים לזה. הכול יהיה פה.
משה גפני:
אני לא חרדי, מאיפה אתה יודע?

היו"ר זאב אלקין:
אתה צודק. מקבל. מתנצל.
משה גפני:
תתנצל, בדיוק.

היו"ר זאב אלקין:
אני מודיע לפרוטוקול שאני מתנצל על כך.

משה גפני:
כשהצבעת נגד החוק שלנו על אפליה מתקנת לחרדים, אמרת שאין מושג כזה חרדי, אז אני לא חרדי.

היו"ר זאב אלקין:
אוקיי. מקבל.

דוד רותם:
 אתה מאבד את המקום שלך בכנסת?
משה גפני:
אני מאבד את המקום שלי בכנסת בגלל ההתנהגות שלי.

דוד רותם:
אדוני היושב-ראש, אני נגד החוק...
היו"ר זאב אלקין:
הסעיף הראשון הוסבר, אמרנו שהוא עומד בפני עצמו בשאלה מסוימת. אפשר לוותר עליו אם רוצים. אנחנו מתקדמים לגופו של החוק. בבקשה.

איילת לוי:
	2. תיקון סעיף  40
	
	 בסעיף 40 לחוק העיקרי, האמור בו יסומן "(א)" ואחריו יבוא:

	
	
	"(ב)
חדל להתקיים לגבי מיועדת לשירות בטחון תנאי מהתנאים שלגביהם הצהירה בהתאם לסעיף קטן (א), במהלך 24 החודשים שלאחר מסירת התצהיר או במהלך תקופת הקריאה להתייצבות לשירות סדיר כאמור בסעיף 20,  לפי המאוחר מביניהם, תודיע על כך מיד לפוקד."


היו"ר זאב אלקין:
זה הסעיף שעושה, אם אני מבין נכון, אחז, את השינוי המהותי הזה מרגע ההצהרה לשנתיים של הגיוס.

אחז בן-ארי:
זה מטיל את החובה הזאת קודם כול על המלש"בית בעצמה.
משה גפני:
מה זה משנה מהמצב הקיים?

היו"ר זאב אלקין:
הסברתי את זה בפתיח של הישיבה, אני חושב בצורה מאוד ברורה.

אחז בן-ארי:
במצב הקיים אין לה שום חובה לדווח. היא הצהירה, והיא בחוץ.

היו"ר זאב אלקין:
המצב הקיים מצלם את זמן ההצהרה. היא הצהירה, היא תמיד תוכל להגיד: אמת דיברתי בזמן ההצהרה. עכשיו, נכון, היא לא דתייה, אבל - - -
משה גפני:
זאת אומרת, היום על-פי החוק הקיים, בת שמצהירה מטעמים שבהכרה דתית או מטעמים שהיא לא נוסעת בשבת או שהיא אוכלת כשר, ברגע שהיא הצהירה את ההצהרה הזאת, אי-אפשר יותר לבדוק אותה.
היו"ר זאב אלקין:
אפשר לבדוק, אבל כשזה יגיע לבירור בבית משפט יצטרכו להוכיח שהיא שיקרה בזמן ההצהרה.
מירי פרנקל-שור:
אנחנו נותנים לך נוסח משולב. עיין בסעיף 41.

משה גפני:
תעשו לי טובה, ההבנה שלי מאוד מוגבלת. לא למדתי ליבה, ואני רוצה להיות ברור בעניין הזה. המצב כרגע שבת שמצהירה, יכולה ללכת לבית המשפט ולהגיד: חזרתי בשאלה, ההצהרה שלי היתה נכונה. בשעה שהצהרתי, הייתי אחת כזאת.

היו"ר זאב אלקין:
הסברתי את זה בתחילת הישיבה.
משה גפני:
אני מתנצל, בסדר.

דוד רותם:
יש לו הבנה מוגבלת.
משה גפני:
אל תעזור לי בזה, את ההבנה המוגבלת תשאיר לי ולאלקין. הצהרתי, אחרי זה חזרתי בשאלה, וממילא ההצהרה שלי היא לא הצהרת כזב. אם ההצהרה שלי היא לא הצהרת כזב, הצבא לא יכול לעשות כלום. כדי לגייס את הבת הזאת, הצבא צריך להוכיח לבית משפט שביום א', בפרשת השבוע יתרו, ההצהרה שלה היתה הצהרת כזב.

היו"ר זאב אלקין:
נכון. הנקודה הזאת הובהרה. נכון, אתה שם את האצבע על נקודה נכונה.

דין ליבנה:
לא רק להוכיח, להרשיע אותה בדין פלילי.

משה גפני:
כדי להרשיע אותה בדין פלילי, צריך להוכיח בבית המשפט שבאותו יום, באותה שעה שהיא הצהירה, היא אכן היתה שקרנית, ואת זה להוכיח כמעט בלתי אפשרי.
היו"ר זאב אלקין:
ברור. תודה רבה, חבר הכנסת גפני.

משה גפני:
אנחנו לא דנים על החוק שהיה, אנחנו דנים על חוק חדש. אני רוצה להבין מה עכשיו מציעים.

היו"ר זאב אלקין:
הנקודה הזאת היתה בחוק לאורך כל הדרך.

משה גפני:
מה שאתם מציעים עכשיו, שזה לא יהיה באותה שעה שהיא הצהירה, אלא היא חייבת בכל עת, במשך 24 חודשים, אם היא החליטה - - -
היו"ר זאב אלקין:
תודה רבה. תודה רבה. הסתיימה זכות הדיבור שלך. חבר הכנסת כבל ביקש זכות דיבור.
משה גפני:
אני נורא מצטער, זה דיון בחוק. אתה לא יכול לעשות את זה.
היו"ר זאב אלקין:
אני יכול ועוד איך. אני אסביר לך אחר-כך למה.

משה גפני:
אני אלך לבג"ץ.

היו"ר זאב אלקין:
אין בעיה. בבקשה, חבר הכנסת כבל.
איתן כבל:
אתם צריכים ללכת ליועץ נישואין...

היו"ר זאב אלקין:
כבר הלכו אתמול לבג"ץ - - -

משה גפני:
רק שנייה, אני רוצה לדון על העניין הזה. למה?

איתן כבל:
לא יודע. יש לי הרגשה...

משה גפני:
מה זה יועץ נישואין? בין מי למי?

היו"ר זאב אלקין:
חבר הכנסת כבל, ביקשת זכות דיבור בשביל ההצעה הזאת או בשביל משהו אחר?

משה גפני:
אני מבקש להבין מה פתאום הוא התכוון שצריך יועץ נישואין ביני לבין אלקין.
איתן כבל:
אני מתכוון שמערכת היחסים הזאת בזוגיות כבר לא פוליטית...
היו"ר זאב אלקין:
ועכשיו לגוף העניין.

איתן כבל:
אני מבקש לרשום את זה בפרוטוקול. זה שחבר הכנסת גפני עושה הצגות כמיטב יכולתו - - -
משה גפני:
ממש לא.

איתן כבל:
תן לי להגיד לך, אני בעדך. אתה בסדר גמור. 

היו"ר זאב אלקין:
זכותו.

איתן כבל:
הוא יודע מה שאני הולך להגיד עכשיו: אחת לא תועמד לדין.

היו"ר זאב אלקין:
בחוק הזה?

משה גפני:
היא לא תועמד לדין, היא לא תצהיר.

איתן כבל:
אלקין, תרשה לי.

יצחק הרצוג:
אבל יישלל מעמדה.

איתן כבל:
חבר'ה, תקשיבו, תנו לי לדבר.

היו"ר זאב אלקין:
תסביר. בבקשה.

משה גפני:
באמת, למה אתם לא נותנים לכבל לדבר? אני לא מבין את זה. הוא בתור תלמיד ישיבה לשעבר, אתה סתם...

דוד רותם:
לכן לא רוצים לתת לו לדבר...

משה גפני:
זהו, אני מתחיל להרגיש את זה.

איתן כבל:
גם אם היא תועמד לדין כמו במצב הנוכחי, בסוף התיק ייסגר מחוסר עניין לציבור, כיוון שהוא יגיע למצב שנכדיה כבר יבואו אתה להעיד.

היו"ר זאב אלקין:
תועמד לדין, איפה?

אחז בן-ארי:
היא לא תעמוד לדין.

היו"ר זאב אלקין:
היא לא צריכה לעמוד לדין.

איתן כבל:
אתה מוכן לתת לי תרשים זרימה של התהליך?

היו"ר זאב אלקין:
אני עוד פעם חוזר על זה. נתתי.

איתן כבל:
אתה לא חוזר, תסביר לי.

היו"ר זאב אלקין:
הסברתי, אני אנסה עוד פעם. איתן, תרשים זרימה בתהליך החדש - - -

איתן כבל:
היא צריכה שיוכיחו שביום - - -

היו"ר זאב אלקין:
לא.

אחז בן-ארי:
זה היום.

היו"ר זאב אלקין:
זה המצב היום. החוק הזה משנה את זה.

איתן כבל:
תפרט לי מה יהיה.
היו"ר זאב אלקין:
תרשים זרימה - - -

איתן כבל:
חבר'ה, שנייה. אני לא גאון כמוכם.

יצחק הרצוג:
איתן, זה בדיוק הפוך. 

איתן כבל:
תרשו לי. 

היו"ר זאב אלקין:
תנו לי.

דוד רותם:
אני לא מבין, בוז'י, הוא חבר מפלגת העבודה - - -

היו"ר זאב אלקין:
איתן, תיכף תכניס יועץ זוגיות בינינו, שזה חמוד מאוד.

איתן כבל:
כשאני צמוד לבוז'י, אני מקבל השראה. היום לא.

היו"ר זאב אלקין:
אנחנו אולי נאפשר לכם להתאחד.

היו"ר זאב אלקין:
תרשים הזרימה לפי החוק, אם החוק מאושר, הוא כזה: הבת הצהירה את מה שהצהירה. צה"ל קיבל סיבות למה כדאי לעקוב אחריה, שההצהרה שלה היתה לא אמת, לא משנה מאיפה. הביא ראיות, כאלה או אחרות, שבעיניו מוכיחות שברגע הנתון הזה, לא כשהיא הצהירה, עכשיו היא לא עומדת בחובה הזאת במשך שנתיים מאז שהיא הצהירה. צה"ל מודיע לה: יקירתי, יש לנו ראיות שכרגע את לא מתאימה להצהרה שנתת – כרגע, לא אז – ולכן אנחנו מודיעים לך שאנחנו פותחים בהליך שיכול להביא לגיוסך. אם את רוצה לשכנע אותנו שאנחנו טועים, יש לך זכות להופיע בפנינו, בפני הפוקד. היא מחליטה, או לוותר, או מופיעה בפניו. היא שכנעה אותו – ההליך נגמר; אם היא לא הצליחה לשכנע אותו - - -
איתן כבל:
מה זה לשכנע אותו?
היו"ר זאב אלקין:
למשל, הוא אומר: ראינו אותך ממלצרת בשבת. היא אומרת לו: כן, לא קיבלתי שכר בשבת, אפשר לעשות את זה.
משה גפני:
קיבלתי. אפשר ב - - -
היו"ר זאב אלקין:
קיבלתי שכר בדרך אחרת, אפשר לעשות את זה.

דוד רותם:
באתי ברגל, לא נסעתי.

היו"ר זאב אלקין:
הנה הנימוקים. לכן מבחינתי לא הפרתי את ההצהרה.

משה גפני:
היא מביאה עדים לזה.

היו"ר זאב אלקין:
לא משנה, או שהיא מספרת לו והוא השתכנע. הוא אומר: הבנתי, אין לנו בעיה. תודה רבה ולהתראות; היא לא הצליחה לשכנע אותו, או שוויתרה על הזכות להופיע בפניו, הוא פונה לאותה ועדה, ועדת ערר של המסלול האחר, המסלול מטעמי הווי משפחתי דתי. הקשר למסלול הזה הוא רק מקרי, פשוט יש ועדה, יש ועדה קיימת, מאמצים אותה. לאותה ועדה הפוקד מביא את הראיות למה לדעתו כרגע היא לא מתאימה להצהרה שהיא נתנה. היא מופיעה שם, או בעצמה או באמצעות עורך-דין, טוענת את הטענות שלה, הוועדה שומעת את שני הצדדים ומחליטה. ברגע שהוועדה החליטה שצריך לשלול לה את הפטור, הפטור נשלל ואפשר לגייס אותה, לא צריך ללכת לבית המשפט. היא יכולה, אם היא חושבת שעשו לה עוול, להגיד: חכו, אל תגייסו אותי, אני הולכת לבית משפט בניסיון להוכיח שאני צודקת. היא זאת שפונה לבית משפט, לא צה"ל; היא זאת שתצטרך להוכיח שהוועדה טעתה פה ועשתה לה עוול בהחלטה שלה, עם כל ההשלכות.
איתן כבל:
כמה זמן הליך כזה יכול להיות?

דוד רותם:
הרבה-הרבה זמן.

אחז בן-ארי:
כמה חודשים. ההליך כולו?

דוד רותם:
זה יכול לקחת שנתיים, חברים יקרים. בבית משפט לעניינים מינהליים - - -

איתן כבל:
וזה מה שמדאיג אותי.
יצחק הרצוג:
שאלתי על זה בהתחלה, איתן. הבעיה היא ש - - -

היו"ר זאב אלקין:
אגב, תבין. במסלול הזה היא זאת שנושאת בעלויות, כי היא תפנה לבית משפט, לא הם.

מירי פרנקל-שור:
בבית המשפט לעניינים מינהליים זה לא ייקח כמה חודשים. בסוף היא תהיה בת 27. מה תעשה?

יצחק הרצוג:
גם אני שאלתי על זה בהתחלה את כולם וגם את אלקין, אבל על טריבונל מינהלי יש זכות ערעור, אם לא, אתה הולך לבג"ץ או למחוזי. פה זה לפחות בית משפט לעניינים מינהליים, זה תהליך יחסית מהיר, כאשר אומרים לי גדי אגמון והמערכת שמבחינתם זה שינוי של 180 מעלות.
איתן כבל:
להם כל דבר שהוא לא המצב הנוכחי זה יותר טוב, אין ויכוח. הרי הצעת החוק הראשונה היתה הצעת חוק של מערכת הביטחון מלה במלה, היא היתה אמורה לתת את המענה. ודאי שזה שינוי לאין שיעור יותר טוב מהמצב הקיים. עם זאת, אני אומר לכם, התהליך יהיה תהליך, אין מה לעשות - - -
היו"ר כזאב אלקין:
כמה בנות לדעתך ישתמשו בזכות הזאת לפנות לבית המשפט לעניינים מינהליים?
דוד רותם:
כולן.
יצחק הרצוג:
לא נכון.

היו"ר זאב אלקין:
לא נכון.

דוד רותם:
כולן. 

היו"ר זאב אלקין:
יש עלויות. אם אתה יודע שאתה מפסיד, אתה לא הולך על זה.

דוד רותם:
גפני, מתי תוקם קרן - - -
משה גפני:
אל תבלבל במוח, בסדר? לא מוקמת שום קרן. אנחנו לא נמצאים אצל איווט ליברמן.

דוד רותם:
ודאי שלא. לכן אתם תממנו.

אחז בן-ארי:
חברים יקרים, האלטרנטיבה היא בג"ץ.

יצחק הרצוג:
בדיוק. מה האלטרנטיבה שלך? עילה לבג"ץ תהיה לה?

דוד רותם:
חסרים לי פה שני דברים.

אחז בן-ארי:
חשוב להגיד שכל הזמן הזה הוא על חשבונה.

יצחק הרצוג:
אחז, יש לו פה שאלה. מה חסר?

דוד רותם:
הנהלת בתי המשפט, האם היא מוכנה להתחייב לזמן? 
משה גפני:
איזה מין דבר זה? על רצח גם מתחייבים?

דוד רותם:
כן, החוק קובע - -
משה גפני:
החוק קובע. בסדר, גם פה יש זמנים. איזה שטויות.
דוד רותם:
- - לשמוע את התיק מיום ליום ולתת פסק-דין.
היו"ר זאב אלקין:
חברים, אנחנו לא בסעיף הזה בכלל.

יצחק הרצוג:
אנחנו לא רוצים שימשיכו לרמות את צה"ל, כי שירות בצה"ל הוא דבר חיוני.

דוד רותם:
ביקשתי רשות דיבור.

היו"ר זאב אלקין:
לגבי הסעיף הזה?
דוד רותם:
כן, כן.

היו"ר זאב אלקין:
כרגע כבר גלשתם לסעיפים אחרים.

דוד רותם:
לגבי הסעיף הזה.

משה גפני:
אני – גם על הסעיף.

היו"ר זאב אלקין:
אתה לסעיף הזה כבר דיברת, חבר הכנסת גפני. בבקשה, חבר הכנסת רותם.

משה גפני:
זאב, אני מבקש לדבר על הסעיף הזה.

דוד רותם:
המצב היום הוא מצב מצוין. תדע לך, הוא מצב מצוין. יש בו רק בעיה אחת, שאם אחרי שהבחורה הצהירה היא שינתה את אורח חייה, היא לא צריכה להודיע לאף אחד. יתפסו אותה, זה יהיה בסדר גמור, הכול מצוין. אין להם שום בעיה עם המצב הקיים. החוק הזה בא להגיד דבר אחד: אחרי שהבחורה הצהירה וקיבלה את הפטור, אם היא שינתה את אורח חייה, שתבוא להודיע. אם היא תודיע, יבטלו לה את הפטור, ואז שתלך לוועדת ערר ותלך - - -
משה גפני:
לא תלך, היא לא הולכת לשום מקום.

דוד רותם:
היא כן הולכת.

משה גפני:
לא, לא. 

קריאות:
- - -

דוד רותם:
אז מה קורה? אתה מגייס אותה. אבל היא לא רוצה להתגייס. אתם "חכמים גדולים", היא רוצה למכור לך משהו.
תימור פסו:
ברגע שהיא מודיעה, הפטור בטל. זה קבוע גם בחוק.
ישי יודקביץ:
ברגע שהיא באה מיוזמתה והיא אומרת שהיא שינתה את אורחות חייה, זה בטל מיידי. זה לא קיים היום. האופציה השנייה היא, ברגע שיש לנו ראיות - - -
היו"ר זאב אלקין:
אני חושב שהנקודה הזאת חודדה.

משה גפני:
אדוני היושב-ראש, על הסעיף הזה, לא באריכות.

היו"ר זאב אלקין:
אני רוצה להמשיך. 
משה גפני:
תיתן לי רגע להגיד משפט.

היו"ר זאב אלקין:
כשאני אתן לך הזדמנות להגיב על הסעיף הבא, תוכל להתייחס גם לסעיף הזה.
משה גפני:
עקשנות.

היו"ר זאב אלקין:
חבר הכנסת גפני, אולי הבנתך מוגבלת, אבל - -

משה גפני:
נכון מאוד.

היו"ר זאב אלקין:
לדעתי לא. יש נושא אחד שכבר למדתי שהבנתך מאוד לא מוגבלת, והוא העובדה שב-16:00 צריך לסיים את הישיבה.

משה גפני:
נכון. זה נכון.

היו"ר זאב אלקין:
היות שאני מודע לכך, אני אתקדם בקצב שלי. אני עובר לסעיף הבא, סעיף 3. בבקשה, תקראי.
איילת לוי:
	תיקון סעיף 41
	
	בסעיף 41 לחוק העיקרי- 

	

	
	(1)
בכותרת השוליים, אחרי "לפי סעיף 40" יבוא "(א)";

	 
	
	(2)
בסעיף קטן (א), לפני "הורשעה" יבוא "מסרה מיועדת לשירות בטחון הודעה לפי סעיף 40(ב) או" ובכל מקום אחרי "לפי סעיף 40" יבוא "(א)"; 

	
	
	(3)
בסעיף קטן (ב), במקום "לפי סעיף 40 עד" יבוא "לפי סעיף 40(א) עד למועד מסירת הודעה לפי סעיף 40(ב) או עד".


היו"ר זאב אלקין:
הסבר קצר מאוד בבקשה.

תימור פסו:
ברגע שמיועדת לשירות ביטחון מודיעה שהיא חדלה לקיים את תנאי התצהיר, זה למעשה יאפשר גם את ביטול הפטור לפי סעיף 40 מעיקרו. 

היו"ר זאב אלקין:
הבנתי.

משה גפני:
אני מבקש להתייחס לזה.

היו"ר זאב אלקין:
בבקשה, חבר הכנסת גפני. קח בחשבון שיש לך שלוש דקות להתייחס.

משה גפני:
אתה יכול לעשות מה שאתה רוצה.

אברהם מיכאלי:
קח גם את שלוש הדקות שלי, אני הולך.

משה גפני:
אל תלך. גם צה"ל וגם משרד הביטחון אמרו בישיבה הקודמת: מטרת החוק הזה היא בעיקר למנוע מרמאיות להשתמש בסעיף הזה. זאת אומרת, המציאות שהיום באה בת, ממש משקרת בעניין, והיא מצהירה, היא יודעת שלא יכול לקרות כמעט שום דבר, נדיר שייקרה משהו, בגלל המגבלה שזה רק באותו מועד. את זה אי-אפשר יהיה להוכיח, ולכן היא יכולה להוכיח. זאת אומרת, מטרת החוק היא למנוע את הצהרות השקר, בעיקר זה הדבר. זאת אומרת, התיקון העיקרי הוא בזה שכאשר היום היא נסעה בשבת, היא צריכה לפי החוק החדש להצהיר: נסעתי בשבת, ואז מבטלים לה את הפטור, ולא צריך לגשת, לא לוועדת ערר ולא לבית המשפט לעניינים מנהליים. זה פותר את הבעיה.
אני רוצה להגיד מה עמדתי. אני כמובן נגד גיוס בנות בכלל. עם זאת – אמרתי את זה גם בישיבה הקודמת – אין שום עניין, לא לי, לא לסיעתי ולא לאף אחד אחר, להגן על השקרניות. אין לנו שום עניין בזה. ממה אנחנו חוששים? אנחנו חוששים מאלה שאינן שקרניות, אלה שאורח החיים שלהן כזה. האם לא יקרה כתוצאה מהחוק הזה מצב שבו הן יגויסו בכוח ולא יוכלו להתמודד עם העניין הזה? בת כזאת לא תוכל ללכת לבית המשפט לעניינים מינהליים, בזה אלקין צודק, לא יהיה לה את הכסף ללכת לשם, היא לא תוכל להתמודד מול אנשי הצבא שיגידו לה: שיקרת, ותדעי שאת יכולה ללכת לבית הסוהר. המאבק שאנחנו מנהלים, חבר הכנסת הרצוג, הוא לא על השקרניות.
יצחק הרצוג:
מאה אחוז. אז מה הבעיה?

דורון אביטל:
גפני, אני יכול לעזור לך.

משה גפני:
המאבק הוא על אלה. קראנו להן "הקווקזיות".

יצחק הרצוג:
יש פה מלא שסתומים.

משה גפני:
אתה מבין מה המשמעות של העניין שבת כזאת ממעלות, שנקראת לפוקד, והפוקד אומר לה: תדעי לך, את שיקרת, ואנחנו יודעים, את מלצרת בבית המלון בטבריה?
יצחק הרצוג:
אם היא מלצרה בשבת?

משה גפני:
אז מה, אני אראה לך בנות חרדיות שממלצרות בשבת. איפה יהיה קו הגבול?

איתן כבל:
חבר'ה, לא ניתפס למלצרות.

משה גפני:
זה לא מלצריות, זה אורח חיים שלם. יש שני סוגי בנות: יש בת שקרנית שמנצלת את החוק הזה, שנעשה עבור בנות - - -

היו"ר זאב אלקין:
תודה רבה. תודה רבה.

משה גפני:
מה תודה רבה?

היו"ר זאב אלקין:
שלוש דקות נתתי לך.

משה גפני:
תן לי רגע לסיים.

היו"ר זאב אלקין:
משפט.

משה גפני:
לכן האמירה של חבר הכנסת הרצוג, שאנחנו רוצים להגן על השקרניות ממש לא נכון.
היו"ר זאב אלקין:
אתה צודק, אני מאשר את דבריך. 

משה גפני:
אין לנו שום עניין בהגנה על השקרניות.

היו"ר זאב אלקין:
תודה רבה.

משה גפני:
רגע.

היו"ר זאב אלקין:
אמרתי: משפט סיכום.

משה גפני:
מצאה חן בעיני ההצעה של חבר הכנסת ישראל חסון, כי בהצעה שהוא הציע לי, שם החשש הזה – צריך לדון אתו על העניין הזה – אבל שם החשש שתיתפס הבת הזאת, בת הביניים הזאת – שם החשש כמעט לא קיים. לכן ההצעה שלו היתה הצעה לא רעה, בניגוד למה שתקפתי אותו במליאת הכנסת. אחרי שהוא ישב אתי בשבוע שעבר, ביום רביעי, אני לא שולל את ההצעה שלו.
היו"ר זאב אלקין:
תוכלו להביא את זה עוד פעם, יכול להיות שגם נתמוך.

משה גפני:
מי זה אתם?

היו"ר זאב אלקין:
אנחנו, הליכוד למשל. אני לא אדבר בשם כל הקואליציה. תביאו את זה. נשקול עוד פעם. סעיף 4. בבקשה, איילת.

איילת לוי:
	תיקון חוק בתי משפט לענינים מינהליים
	1. 
	בחוק בתי משפט לענינים מינהליים, התש"ס-2000, בתוספת השניה, בסופה יבוא:

	
	
	
	"(22)
ערעור לפי סעיף 39(ו) לחוק שירות בטחון [נוסח משולב], התשמ"ו-1986."


היו"ר זאב אלקין:
זה למעשה סעיף טכני שמשלים את הסעיף הראשון. אם אנחנו מוותרים על הראשון, אז גם 4 יורד. הם באים ביחד.  תקראי את כל סעיף 5, שזה מרכז הכובד.
משה גפני:
אני לא מסכים, לא את כל הסעיף. תקראי קטע-קטע.

היו"ר זאב אלקין:
תודה רבה.

משה גפני:
על לא דבר.

היו"ר זאב אלקין:
אתה לא מסכים? זה מה שאני מבקש. בבקשה, תקראי את סעיף 5.

איילת לוי:
הוראת שעה
בתקופה שמיום תחילתו של חוק זה עד תום שלוש שנים מהמועד האמור (בחוק זה - תקופת הוראת השעה)-
(1)
בסעיף 40 לחוק העיקרי, אחרי סעיף קטן (ב) יבוא: - - -
קריאות:

- - -

היו"ר זאב אלקין:
חבר הכנסת גפני, אתה מפריע לקרוא.

משה גפני:
אז מה?

היו"ר זאב אלקין:
אנחנו לא נדע על מה אנחנו מצביעים.

משה גפני:
הוא צודק.

היו"ר זאב אלקין:
לדבר אתם יכולים בחדר אחר.

משה גפני:
הוא מדבר אתי על החוק עצמו.

היו"ר זאב אלקין:
אני מבין. יש חדר התייעצות, תדברו שם על החוק עצמו.

משה גפני:
קדימה הרבה יותר טובה מכם בעניין הזה.

היו"ר זאב אלקין:
מאה אחוז.

משה גפני:
קדימה לא הביאה את החוק הזה.

היו"ר זאב אלקין:
חבר הכנסת גפני, אתה כבר בשתי אזהרות, אל תחייב אותי לקרוא את השלישית. בבקשה.

איילת לוי:
	
	
	
	"(ג)
היה לפוקד יסוד סביר להניח כי מיועדת לשירות בטחון שקיבלה פטור לפי סעיף 40(א) נהגה באופן שאינו תואם מהותית תנאי מהתנאים שלגביהם הצהירה בהתאם לאותו סעיף, במהלך 24 החודשים שלאחר מסירת התצהיר או במהלך תקופת הקריאה להתייצבות לשירות סדיר כאמור בסעיף 20, לפי המאוחר מביניהם, רשאי הוא להגיש בקשה לביטול פטור לוועדה שמונתה לפי סעיף 39(ד) (להלן - הוועדה לבחינת פטור מטעמי הכרה דתית); לא יגיש הפוקד בקשה כאמור אלא לאחר שניתנה למיועדת לשירות בטחון הזדמנות להשמיע את טענותיה לעניין זה בפניו.

	
	
	
	(ד)
שר הביטחון, בהתייעצות עם שר המשפטים, יקבע את תקנות סדרי הדין בוועדה לבחינת פטור מטעמי הכרה דתית."; 

	
	
	(2) אחרי סעיף 40 לחוק העיקרי יבוא: - - -



משה גפני:
רגע, שנייה. אני מבקש לדון על העניין.

היו"ר זאב אלקין:
אני מבין, אבל ביקשתי ממנה לסיים לקרוא את כל הסעיף. בבקשה.

איילת לוי:
	(2) אחרי סעיף 40 לחוק העיקרי יבוא: - - -



משה גפני:
תעשה מה שאתה רוצה, אתה בעל הבית. אבל הכול זמני פה בבניין.

איתן כבל:
היתרון שלו, שכשהוא יביא נושאים אליך, אתה תאשר לו.

משה גפני:
זה נכון. כמה שאתה צודק.

איתן כבל:
אני יודע, בגלל זה אני פה.

משה גפני:
כמה שאתה צודק. תאמין לי, מטומטם כמוני לא מצאתי בבניין.

איתן כבל:
אל תחמיא לעצמך, אח שלי.

משה גפני:
אתה אומר שיש עוד כמה כאלה.

היו"ר זאב אלקין:
בבקשה.

איילת לוי:
	"מועד ההחלטה בבקשה לביטול פטור לפי סעיף 40(א)
	40א.
	החלטה בבקשה לביטול פטור לפי סעיף 40(ג) תינתן בתוך 30 ימים מיום הגשת הבקשה - - - 


משה גפני:
זה לא ניהול דיון אמיתי. זה ליבת החוק.

היו"ר זאב אלקין:
תיכף נדון עליו. אתה מפריע ליועצת המשפטית לקרוא את החוק. זה פשוט לא ייאמן.

משה גפני:
אתה עושה את זה בכוונה.

איילת לוי:
הוועדה לבחינת פטור מטעמי הכרה דתית הדנה בבקשה לביטול פטור לפי סעיף 40(א), כאמור בסעיף 40(ג) רשאית - - - 
משה גפני:
זה פשוט מחטף מה שהולך עכשיו. על כל סעיף יש לנו הרבה הערות.

היו"ר זאב אלקין:
תיכף תעירו. אתה תקבל זמן להעיר את הערותיך. 
איילת לוי:
	"מועד ההחלטה בבקשה לביטול פטור לפי סעיף 40(א)
	40א.
	החלטה בבקשה לביטול פטור לפי סעיף 40(ג) תינתן בתוך 30 ימים מיום הגשת הבקשה; הוועדה לבחינת פטור מטעמי הכרה דתית הדנה בבקשה לביטול פטור לפי סעיף 40(א), כאמור בסעיף 40(ג) רשאית, מטעמים מיוחדים שיירשמו, להאריך, פעם אחת בלבד, את התקופה למתן החלטה, ב- 30 ימים נוספים. 


משה גפני:
קדימה באמת יותר טובה.
דוד רותם:
נכון, היא גם לא הקפיאה את הבנייה ביש"ע.

היו"ר זאב אלקין:
חבר הכנסת רותם, גם אתה מפריע לקרוא. לא היית עושה את זה בוועדה שלך.

דוד רותם:
בוועדה שלי אני לא מרשה לעשות את זה, אבל אני מסביר לו כשהוא צועק שקדימה יותר טובה.

אורי מקלב:
אצלך בוועדה קוראים את כל החוק מייד?

היו"ר זאב אלקין:
זה לא כל החוק, זה סעיף בחוק.

משה גפני:
מה זה סעיף? יש פה קטע-קטע שהוא בעיה בפני עצמה.

אורי מקלב:
אצלך בוועדה זה לא קורה.

משה גפני:
אנחנו לא דנים על חוק.

	ערעור
	40ב.
	החלטה סופית של הוועדה לבחינת פטור מטעמי הכרה דתית, בבקשה לביטול פטור שניתן מטעמים של הכרה דתית, לפי סעיף 40(ג), ניתנת לערעור לפני בית משפט לענינים מינהליים.

	תקופה שלא תבוא במניין תקופת הקריאה לשירות סדיר
	40ג.
	התקופה שבמהלכה התנהלו הליכים בפני ועדת הערר הדנה בבקשה לביטול פטור לפי סעיף 40(א), כאמור בסעיף 40(ג) או התקופה שבמהלכה התנהלו הליכי ערעור לפי סעיף 40ב לא תובא במניין התקופות שבסעיף 20.

	כניסה לתוקף של החלטה שהתקבלה במסגרת עיון חוזר
	40ג.
	לא תיכנס לתוקפה החלטה שהתקבלה במסגרת בקשה לביטול פטור לפי סעיף 40(א), כאמור בסעיף 40(ג),  אלא בתום התקופה להגיש ערעור לבית משפט לענינים מינהליים לפי סעיף 40ב, ואם הוגש ערעור עד לאחר מתן פסק דין חלוט בערעור."; 


היו"ר זאב אלקין:
זה צריך להיות 40ד, אני חושב, לא 40ג. נכון? שימי לב, טעות דפוס.

אחז בן-ארי:
כן.

היו"ר זאב אלקין:
אנחנו נתקן ל-40ד.

איילת לוי:
	(3)
בחוק בתי משפט לענינים מינהליים, התש"ס-2000, בתוספת השניה, בפרט (22), כנוסחו בסעיף 4 לחוק זה, במקום "סעיף 39(ו)", יקראו "סעיפים 39(ו) ו-40ב". 

	היו"ר זאב אלקין:
בבקשה, תסבירו. משרד הביטחון או משרד המשפטים, מי שלוקח על עצמו להסביר את החוק.


אחז בן-ארי:
קודם כול, זה באמת השינוי הגדול.

משה גפני:
עד איפה קראת?

היו"ר זאב אלקין:
עד סוף סעיף 5. עד תחילת סעיף 6. סעיף 6 עוד לא קראנו.
אחז בן-ארי:
המנגנון הוסבר קודם. אם לפוקד יש יסוד סביר להניח שהמלש"בית מתנהגת באופן שונה מהותי ממה שהיא הצהירה עליו, הוא רשאי במשך 24 חודשים מההצהרה, נאמר כך – הוא רשאי לקרוא לה לשימוע, ואם הוא לא משתכנע מטענותיה, הוא צריך לפנות אל הוועדה, והוועדה היא שמוסמכת, לאחר שמקיימת את הבירור, באופן שיוסדר בתקנות, לבטל את הפטור, או כמובן לאשר. 

היו"ר זאב אלקין:
באיזה תקנות?
אחז בן-ארי:
תקנות סדרי דין שאנחנו נחבר לצורך העניין הזה.
אריה אלדד:
האם הן יובאו לאישור הוועדה?

היו"ר זאב אלקין:
אנחנו תיכף נדבר על זה. לדעתי זה מה שצריך להיות.

אחז בן-ארי:
לפי ההצעה לא, אבל אני שומע כאן שזאת הבקשה.

היו"ר זאב אלקין:
זה למעשה מופיע פה בסעיף קטן (ד). נכון?
אחז בן-ארי:
נכון. על החלטת הוועדה, המלש"בית רשאית לערער בבית משפט לעניינים מינהליים. כל התקופה - - -

היו"ר זאב אלקין:
רק רגע, אני אפסיק אותך. מקובל עליכם שכבר נוסיף תיקון שהתקנות האלה יצטרכו להיות – כמובן שר הביטחון זה שמתקין אותן – בהתייעצות עם שר המשפטים, אבל ידרשו אישור הוועדה הזאת, המשותפת לוועדת החוקה ולוועדת החוץ והביטחון?
אחז בן-ארי:
זה נראה לנו משהו מאוד-מאוד פרוצדוראלי.
היו"ר זאב אלקין:
זה חוק רגיש. אני חושב שגם התקנות צריכות לעבור את הוועדה.

אריה אלדד:
זה לא פרוצדוראלי, זה מהותי. השאלה אם אנחנו גם רוצים לקבוע לוח-זמנים, כי אחרת יהיה חוק בלי תקנות.

היו"ר זאב אלקין:
בכמה זמן אתה מוכן להתקין את התקנות?

אחז בן-ארי:
לא נוכל להפעיל את החוק - - -
היו"ר זאב אלקין:
ברור, אז כמה זמן אתם צריכים להתקין תקנות?

אריה אלדד:
זה אחד הדברים שמטרידים אותנו.

מירי פרנקל-שור:
30 ימים.

אחז בן-ארי:
לא יותר.

ישי יודקביץ:
כתבנו 30 יום תחילה.

היו"ר זאב אלקין:
זה לא מופיע פה. 
קריאה:
בסוף בסוף.

היו"ר זאב אלקין:
"תחילתו של חוק זה", אבל התקנות.

תימור פסו:
ההנחה היתה שהתקנות יהיו - - -

היו"ר זאב אלקין:
נכניס בסעיף הזה שני שינויים. נסמן לנו שהתקנות יותקנו בתוך 30 יום, במנגנון שמוצע כאן, ותוספת למנגנון כאן - - -
אחז בן-ארי:
התקנות הראשונות.

היו"ר זאב אלקין:
באישור הוועדה המשותפת של ועדת החוקה וועדת החוץ והביטחון, הוועדה הזאת שקיימת. אם זה בתוך 30 יום, אני מקווה שזה יהיה עוד בכנסת הזאת...
אורי מקלב:
אחז, למה אתה מתכוון "התקנות הראשונות"?
אחז בן-ארי:
בגרסה הראשונה.

ישי יודקביץ:
להעמיד לצבא לוח-זמנים – תוך 30 יום אתם מביאים תקנות סדרי דין.
אורי מקלב:
הוא אמר "ראשונות", אולי יש גם תקנות שניות. 

אחז בן-ארי:
לא.

היו"ר זאב אלקין:
אם הם ירצו לשנות תקנות, הם יביאו אותן עוד פעם לוועדה הזאת. זה כמו בכל תקנה.

אורי מקלב:
אתה יכול לכתוב - - -
היו"ר זאב אלקין:
זה ברור. אפשר להכניס. זה ברור מאוד.
משה גפני:
איפה זה ברור?

היו"ר זאב אלקין:
הרי הוועדה הזאת לא תוכל לדון בלי התקנות האלה.
משה גפני:
אם לא יהיו תקנות בתוך 30 יום מסיבה כלשהי, החוק בתוקף?
היו"ר זאב אלקין:
לא.

משה גפני:
גברתי היועצת המשפטית - - -

מירי פרנקל-שור:
צריך לכתוב - - -

היו"ר זאב אלקין:
אנחנו נכתוב. מקובל עלי.

אחז בן-ארי:
החוק בתוקף, אבל מה אפשר לעשות אתו?

היו"ר זאב אלקין:
אחז, היות ואתם מסכימים שהחוק, לא ניתן - - -

דין ליבנה:
כבר יש תקנות לוועדה, כי הוועדה הוקמה לפי סעיף 39, יש לה התקנות הרגילות שלה.

היו"ר זאב אלקין:
אבל ברור שצריך לשנות אותן, כי זה הליך אחר.

דין ליבנה:
בתקנות הרגילות שלה כתוב, שבכל דבר שלא נקבע בתקנות או לפי החוק, היא רשאית לפעול לפי מה שנראה לה צודק. לכן אם לא ייקבעו התקנות, היא תוכל לקבוע לעצמה את סדרי הדין.

היו"ר זאב אלקין:
זה לא מקובל עלינו. מקובלת עלינו העמדה שאחז הציג כאן, שממילא לא ניתן להפעיל את החוק בלי לאשר את התקנות החדשות האלה. אני לא רוצה להשאיר את זה פרוץ לשכל הישר של הוועדה. ולכן נכתוב באופן ברור שהחוק יוכל להיכנס לתוקף רק לאחר אישור התקנות. אנחנו נותנים לכם חודש להביא את התקנות לוועדה הזאת ולאשר אותן.
אחז בן-ארי:
האם קריאות שנייה ושלישית יהיו לפני זה?

היו"ר זאב אלקין:
ודאי שכן. ודאי שכן.

משה גפני:
בלי נדר...

אחז בן-ארי:
זאת אומרת, תחילת החוק תהיה באישור התקנות.

היו"ר זאב אלקין:
תחילת החוק תהיה במועד אישור התקנות.

משה גפני:
בלי נדר...
היו"ר זאב אלקין:
לחלק שהסברת כרגע גם ליועצת המשפטית יש הערה.
מירי פרנקל-שור:
אחז, מה שדיברנו לעניין הסיפה של סעיף קטן (ג), אני מתייחסת ל"לא יגיש הפוקד בקשה כאמור אלא לאחר שניתנה למיועדת לשירות ביטחון הזדמנות להשמיע את טענותיה". ראשית, למרות שמשתמע מכך שחייבים להביא את זה לידיעתה, אני מבקשת שכן תהיה חובה להביא את כוונת הפוקד לבטל את הפטור – הכוונה לחובת היידוע – וגם מה באפשרותה לעשות. ולעניין ההמצאה, אני מבקשת להפנות לסעיף 55 לחוק שירות ביטחון, שההמצאה או נמסרה לאחד מבני המשפחה, או לכתובת האחרונה, או נשלחה בדואר.

גדי אגמון:
זה על-פי התקנות.

אחז בן-ארי:
אלה דרכי ההמצאה לפי החוק. השאלה מה יהיה כתוב בהודעה של הפוקד?
מירי פרנקל-שור:
שיש כוונה לבטל.

אחז בן-ארי:
האם לא יותר נכון לכתוב את זה בתקנות?

מירי פרנקל-שור:
קודם כול החובה שבכוונת הפוקד לבטל את הפטור, צריך להודיע על זה לבחורה, וגם מה באפשרותה לעשות.

אחז בן-ארי:
השאלה אם אני כותב את כל ההסדר הזה, מה צריך להיות תוכן ההודעה.

מירי פרנקל-שור:
לא, לא צריך פה.

היו"ר זאב אלקין:
מבחינתנו זה בסדר אם זה יהיה בתקנות, אבל אז זה אומר שהתקנות שמדברים עליהן זה יותר רחב מתקנות של - - -
משה גפני:
אדוני היושב-ראש, אנחנו מיותרים? אנחנו נלך. כבר נתת להם הוראות מה לעשות.

היו"ר זאב אלקין:
זכותי כיושב-ראש ועדה - - -
משה גפני:
עכשיו אתה מדבר לגופו, גם פה על ליבת החוק - - -

היו"ר זאב אלקין:
תיכף גם אתה תתייחס לליבת החוק.

משה גפני:
אנחנו מיותרים? נכון שאנחנו חרדים, אז מה?
היו"ר זאב אלקין:
תוכל להגיד שאתה מתנגד לשינוי שמוצע, זו בהחלט זכותך. העלתה כאן היועצת המשפטית של הוועדה קושי של חובת היידוע. אתם אומרים שזה נושא לתקנות ולא לחוק - - -
משה גפני:
אולי שהם ישמעו גם אותנו לפני?
היו"ר זאב אלקין:
תיכף ישמעו. הם מגיבים כרגע ליועצת המשפטית של הוועדה.

משה גפני:
אם אתה רוצה להשתיק אותי, אתה אומר "היועצת המשפטית של הוועדה", אני שותק.

היו"ר זאב אלקין:
קודם כול, אני חושב שצודקת היועצת שכדאי להכניס כאן משפט יותר ברור לגבי חובת יידוע בגוף החוק. מעבר לזה, מקובל שכל העניין הפרטני ייכנס לתקנות. זה כנראה אותן התקנות של סעיף קטן (ד), לכן צריך להגדיר אותן קצת אחרת, כי הן כרגע מוגדרות לצורך מאוד ספציפי.

מירי פרנקל-שור:
אני לא בטוחה שזה אותן תקנות.

היו"ר זאב אלקין:
זה יכול להיות אותן תקנות לצורך החוק הזה, רק שזה יעסוק לא רק בסדרי דין של הוועדה, אלא בכלל בתקנות לצורך הפעלת החוק. יכול להיות שנכניס את זה אם כך, בסעיף אחר לקראת סוף החקיקה.

מירי פרנקל-שור:
זה חובת היידוע וחובת ההמצאה.

אחז בן-ארי:
חובת המצאה לפי סעיף 55. 

היו"ר זאב אלקין:
מה הנוסח, מירי?
מירי פרנקל-שור:
אין נוסח, אבל העיקרון: חובת היידוע, חובת ההמצאה, ובחובת היידוע מה באפשרותה לעשות.

היו"ר זאב אלקין:
זה שינוי שייכנס לגוף החוק.

אחז בן-ארי:
מאה אחוז, אין בעיה.

היו"ר זאב אלקין:
התקנות שמופיעות בסעיף קטן (ד), כנראה נעביר אותן אחרי סעיף 5, נדמה לי, כסעיף נפרד, שידברו על תקנות לחוק כולו, ולתוך זה ייכנסו גם סדרי דין וגם העניין הזה של התקנות של סדרי היידוע, ואישור התקנות יעכב את תחולת החקיקה.

אורי מקלב:
למה התכוונת, עורכת-הדין פרנקל, ביידוע? על אישור מסירה?

מירי פרנקל-שור:
גם. קודם כול, על הכוונה, וגם איך אתה מביא את זה לידיעתה. ההמצאה, כן.
היו"ר זאב אלקין:
בוודאי. בוודאי. אלה דברים שמקובלים על הממשלה.
משה גפני:
מה אתה מדבר בשם הממשלה?

היו"ר זאב אלקין:
משרד הביטחון פה מייצג את הממשלה.

משה גפני:
הממשלה זה גם סגן שר הבריאות ליצמן. מה אתה מדבר בשם הממשלה?

היו"ר זאב אלקין:
מי שהוסמך על-ידי הממשלה לייצג אותך בעניין - -

משה גפני:
נדמה לי שגם אלי ישי.
היו"ר זאב אלקין:
- - החוק הזה, זה משרד המשפטים ומשרד הביטחון.

משה גפני:
מה אתה אומר "הממשלה"? אתה בדקת?

היו"ר זאב אלקין:
לגבי ההערה שהיתה לי בעניין הזה ולייעוץ המשפטי של הוועדה, באנו על סיפוקנו. מי עוד רוצה להעיר בעקבות הסעיף הזה?
משה גפני:
אני.

היו"ר זאב אלקין:
בבקשה, חבר הכנסת גפני.

משה גפני:
מה זה "הסעיף הזה"? זה החוק. אני רוצה להעיר על החוק.
היו"ר זאב אלקין:
בוודאי. חבר הכנסת גפני, יש לרשותך חמש דקות.

משה גפני:
אני לא מדבר בכלל, תמשיך הלאה. בחייך, יש גבול לדבר הזה. אני רוצה לדבר פה על פרטים. אמרת שאתה מקריא – תקריא. 

היו"ר זאב אלקין:
קראתי.

משה גפני:
תן לי כמה שצריך. אני לא הולך לעבור את השעה 16:00. 
היו"ר זאב אלקין:
אתה בוודאי לא הולך לעבור - - 

משה גפני:
גם אתה לא תעבור. 

היו"ר זאב אלקין:
- - אבל אני צריך עוד להצביע על הסתייגויות - -
משה גפני:
תעשה מה שאתה רוצה.

היו"ר זאב אלקין:
- - ויש עוד כמה חברי כנסת שירצו להתבטא. 

משה גפני:
אני יושב פה ושומע בשקט איך שאתה מנהל דיאלוג. אני רוצה להגיד לך: אנחנו בניגוד לאחרים, גם חבר הכנסת מקלב - - -
היו"ר זאב אלקין:
אתה כרגע מנצל את חמש הדקות שלך, קח בחשבון.

משה גפני:
אני הולך להגיד דברים חשובים. אתה לא רוצה שאני אגיד, אני לא אגיד.
היו"ר זאב אלקין:
אני רוצה, יכול להיות שאני גם אאריך את זמנך.

משה גפני:
בסדר, תעשה מה שאתה רוצה.

היו"ר זאב אלקין:
בבקשה.

משה גפני:
אני מציע שאל תקצין בעניין הזה, תן לנו גם לדבר, כי אם תקצין לא יהיה בסוף כלום. 
היו"ר זאב אלקין:
אני נותן.

משה גפני:
אתה יודע שזה המצב. יש גם ראש ממשלה בישראל ויש גם שר ביטחון.

היו"ר זאב אלקין:
אני נותן לך לדבר.

משה גפני:
זה שאנחנו זורמים אתך - - -

דוד רותם:
רגע, זה שיש ראש ממשלה, לא ידעתי. שר ביטחון אני יודע שיש...

משה גפני:
שתדע – יש שר ביטחון ויש גם ראש ממשלה.

היו"ר זאב אלקין:
חבר הכנסת רותם, חבר הכנסת גפני מודה לך על עזרתך.

משה גפני:
אי-אפשר, עם כל הכבוד, הם גם יהיו - - -

דוד רותם:
לא ידעתי.

היו"ר זאב אלקין:
בבקשה, חבר הכנסת גפני, אתה בזכות הדיבור.

משה גפני:
בסדר, הם גם יהיו ראש ממשלה ושר ביטחון - - -

היו"ר זאב אלקין:
אתה בזכות דיבור.

משה גפני:
הוא מפריע לי. 

היו"ר זאב אלקין:
אל תתייחס אליו. בבקשה.
דוד רותם:
כמו שאתה רגיל...
היו"ר זאב אלקין:
בבקשה. חבר הכנסת גפני בזכות דיבור.

משה גפני:
החלק הזה של מה שהעלתה היועצת המשפטית של הוועדה – החלק הזה הוא בניגוד לחוקים אחרים ששם זה באמת תקנות. במקרה הזה זה ליבת החוק. הרי על מה אנחנו מדברים? זה מה שאמרתי קודם. אנחנו מדברים על מקרים שבהם יש בת, שהיא גבולית, היא לא בת שלמדה באולפנה דתית או בסמינר חרדי - - -
היו"ר זאב אלקין:
אני יכול לתת לך עצה, חבר הכנסת גפני?

משה גפני:
כן.

היו"ר זאב אלקין:
אני מציע שתציג תיקוני נוסח עם אתה רוצה להציע תיקוני נוסח, אחר-כך תנמק אותם, ולא הפוך. כי אחרת יכול לקרות מצב שהזמן שלך יסתיים ושינויי נוסח לא הצעת, רק נימקת.

משה גפני:
הזמן לא מסתיים כל כך מהר. גם אם הזמן של הישיבה הזאת מסתיים, יש עוד זמנים, ואני לא מאיים בכלום, בניגוד לך שרצית לאיים. אתה יודע שיש עוד דברים.
היו"ר זאב אלקין:
בבקשה, חבר הכנסת גפני.

אורי מקלב:
הורדת את ההערה שלך מחמש דקות?

היו"ר זאב אלקין:
הורדתי, כן.
אורי מקלב:
אני יודע את זה, אתה דייקן.

משה גפני:
מכיוון שאנחנו מדברים על בנות מהסוג הזה, אני מציע שמה שבמקרה רגיל יהיה בתקנות, שיהיה כאן בחוק. אני לא מדבר על תקנות שניות, אני מדבר על הודעה איך אומרים לבת הזאת, אחרי ששינינו בהצעת החוק, שהיא צריכה להצהיר או להודיע על כל שינוי. בא הפוקד, אחרי שהיא לא הודיעה, והוא אומר: הבת הזאת שיקרה. יכול להיות שהוא לא יודע מהחיים שלו, ויכול להיות שהוא יודע. אנחנו לא יודעים עדיין. הבת הזאת יכולה לקבל ממנו הודעה ערטילאית כזאת, שהגיעה להורים שלה, בכלל בדואר רגיל, ואומרים לה השכנים שלה, או השכנות שלה אומרות לה: תדעי לך, את חייבת מהר לרוץ ללשכת גיוס, ללכת לפוקד, הגיעה הודעה לדירה של הסבתא, והם יכולים לקחת אותך לבית הסוהר. זאת אומרת, ליבת החוק על הבנות מהסוג הזה, עליהן הצבא ומשרד הביטחון מדברים, וזה צריך להיות בגוף החוק.

היו"ר זאב אלקין:
מה זה "זה"? מה השינוי שאתה מבקש?
משה גפני:
למשל שצריך להודיע למלש"בית באופן ברור, שיהיה כתוב איך מודיעים לה את זה, ושיהיה כתוב שהיא לא חייבת לבוא לפוקד, כי פעמים רבות הפוקד קורא לה – אנחנו יודעים מדברים שקיימים היום – ואומר לה: תדעי לך, אם את מוותרת על התצהיר שלך, אנחנו שולחים אותך לבית הסוהר. זאת אומרת, שהיא תדע ברור שהיא יכולה ללכת ישירות לוועדת הערר, שזה יהיה בנוסח.

היו"ר זאב אלקין:
ברור. כך החוק מנוסח.

משה גפני:
לא.

היו"ר זאב אלקין:
בוודאי. כתוב כאן שהפוקד צריך לתת לה הזדמנות לטעון את טענתה.
משה גפני:
אני מצטער, אני קורא עברית בלי נקודות, מה שלימדו אותי. זה צריך להיות מחודד. 

היו"ר זאב אלקין:
ש לך הצעה לנוסח?

משה גפני:
כן.

היו"ר זאב אלקין:
בוא תציע.

משה גפני:
אתה יכול לחזור על מה שאמרת לנו? להודיע למיועדת לשירות ביטחון – נדמה לי שזאת ההצעה שלך.
ישי יודקביץ:
זה מה שהיועצת המשפטית של הוועדה מוסיפה לקריאה השנייה והשלישית.

משה גפני:
בסדר, אז אני הקטן מצטרף ליועצת המשפטית. 
היו"ר זאב אלקין:
תוציאו נוסח.

משה גפני:
להודיע למיועדת לשירות ביטחון כי הוא עתיד להעביר את עניינה לדיון בוועדת הערר, וכי היא רשאית להופיע בפניו ולהשמיע את טענותיה בפניו, או לשלוח את טיעוניה בכתב בתוך 30 יום, או שהיא יכולה להגיש ישירות לוועדת הערר. 

יצחק הרצוג:
מה הדרך הנאותה להודיע?
ישי יודקביץ:
כמו ששולחים צו.
משה גפני:
להודיע במכתב רשום.

היו"ר זאב אלקין:
חבר הכנסת גפני, כרגע אני מבקש ממך מה שביקשתי אז מהיועצת המשפטית. את ההצעה שלך לנוסח חלופי תמשיך לקרוא, אל תתייחס להערות.

משה גפני:
הוגשה בקשה כאמור על-ידי הפוקד לוועדת הערר, תודיע על כך ועדת הערר למיועדת לשירות - -
היו"ר זאב אלקין:
זה כבר לגבי ועדת הערר.
משה גפני:
- - ביטחון באמצעות מסירה אישית או בדואר רשום עם אישור מסירה.

היו"ר זאב אלקין:
קודם פוקד צריך להודיע לה.

משה גפני:
רשאי הוא להודיע למיועדת לשירות ביטחון כי הוא עתיד להעביר את עניינה לדיון - - -
היו"ר זאב אלקין:
לא "רשאי". תאמין לי, אתה טועה.

משה גפני:
"רשאי" זו טעות.
אורי מקלב:
כן, "רשאי הוא". אם הוא מצא אותה כך וכך, אז - - -
היו"ר זאב אלקין:
הפוקד חייב, לפני שהוא הולך לוועדה, להודיע לה. היא רשאית להתייצב.
דוד איזקסון:
"רשאי" זה בחוק, בהצעה שלכם זה "רשאי".

היו"ר זאב אלקין:
הבנתי, אתם מתייחסים לפה. 
משה גפני:
אני אגיד לך את הנוסח כולו מההתחלה, פשוט נכנסתי לקטע באמצע.

היו"ר זאב אלקין:
לא מההתחלה, הנוסח של סעיף קטן (ג).

משה גפני:
לסעיף קטן (ג) אני מציע כך: היה לפוקד ראיות חד-משמעיות לכאורה כי מיועדת לשירות ביטחון - - - 
היו"ר זאב אלקין:
שנייה. קודם כול, השינוי הראשון שאתה מציע, במקום "יסוד סביר להניח" שיהיה "ראיות חד-משמעיות לכאורה".
דוד רותם:
אין דבר כזה "ראיות חד-משמעיות לכאורה".
משה גפני:
אלקין, אמרת לי שקודם אני אציע נוסח ואחרי אני אתעמק.
היו"ר זאב אלקין:
אני רוצה לחדד מה הדברים החדשים בנוסח שאתה מציע.

מירי פרנקל-שור:
במקום "יסוד סביר להניח" – "ראיות חד-משמעיות".

משה גפני:
לא אכפת לי נוסח אחר, אני תיכף אגיד למה אני מתכוון.

דוד רותם:
אין "ראיות חד-משמעיות לכאורה".

משה גפני:
בסדר. דודו, בסדר.

דוד רותם:
תנסחו את זה נכון, ריבונו של עולם. 
משה גפני:
בסדר, אנחנו יושבים על הנוסח הזה כבר שנתיים.

דוד רותם:
רבותי, אתם שוכחים דבר אחד, גפני הוא בוגר ישיבה, הוא לא גמר משפטים...

היו"ר זאב אלקין:
הלוואי על כמה כאלה שסיימו משפטים.
אורי מקלב:
בסוף יתברר שמי שעשה את זה היה משפטן. אתה מבין את האבסורד?

היו"ר זאב אלקין:
זה שינוי ראשון, הבנתי. הלאה. תמשיך לקרוא.

משה גפני:
מבחינת הניסוח אני סומך על היועצת המשפטית של הוועדה שהיא תנסח את זה בהתאם לרוח הדברים. היו לפוקד ראיות חד-משמעיות לכאורה כי מיועדת לשירות ביטחון, שקיבלה פטור לפי סעיף 40(א) לחוק, נהגה באופן שאינו תואם מהותית תנאי מהתנאים הקבועים בסעיף 40 א(2) - - -
מירי פרנקל-שור:
תנאי מהתנאים הקבועים - - -

היו"ר זאב אלקין:
מה רע לך "מהתנאים שלגביהם הצהירה בהתאם"?

מירי פרנקל-שור:
תנאי מהתנאים הקבועים - - -

משה גפני:
בסעיף 40(א)(2) או בסעיף 40(א)(3) - - -

היו"ר זאב אלקין:
הבנתי, אתה משאיר רק את השבת והכשרות, אתה מוציא את - - -
משה גפני:
- - - שלגבים הצהירה במהלך 24 חודשים שלאחר מסירת התצהיר או במהלך תקופת הקריאה להתייצבות לשירות סדיר כאמור בסעיף 20, לפי המאוחר מביניהם - - - 
היו"ר זאב אלקין:
ברור. ברור. אני מבין.
משה גפני:
למה הוא הכניס פה את ועדת הערר? למה הכנסת, איזקסון?
אורי מקלב:
אני הכנסתי את זה.

משה גפני:
- - - רשאי הוא להודיע למיועדת לשירות ביטחון כי הוא עתיד להעביר את עניינה לדיון בוועדת ערר, וכי היא רשאית - - -

דוד רותם:
לא "רשאי הוא להודיע". איך הוא יודיע? אתה רצית להכניס פה בדואר רשום.
אורי מקלב:
עוד מעט.

קריאות:
- - -

היו"ר זאב אלקין:
בוא תסיים.

מירי פרנקל-שור:
תהיה אתנו. רשאי הוא להודיע למיועדת לשירות ביטחון - - -

משה גפני:
אני מודיע שאחרי זה אני אכניס פה מה שדודו רותם אמר.
היו"ר זאב אלקין:
תמשיך כרגע.

מירי פרנקל-שור:
רשאי הוא להודיע למיועדת לשירות ביטחון - - -
אורי מקלב:
אתה מציע שכאן הוא יכניס את הדרך? הוא יכול להכניס פה את הדרך? 

משה גפני:
אני תיכף אכניס את הדרך.

היו"ר זאב אלקין:
בוא תמשיך.

אורי מקלב:
- - - אם זה המקום - - -

היו"ר זאב אלקין:
חבר הכנסת גפני, אל תתייחס לשום הערה של אף אחד, תמשיך.

מירי פרנקל-שור:
אנחנו רוצים להבין – רשאי הוא להודיע למיוחדת לשירות ביטחון - -
משה גפני:
- - כי הוא עתיד הוא להעביר את עניינה לדיון בוועדת ערר, וכי היא רשאית להופיע בפניו ולהשמיע את טענותיה בפניו, או לשלוח את טיעוניה בכתב בתוך 30 יום. חלף המועד האמור לשימוע או לא השתכנע הפוקד מטיעוני המיועדת לשירות ביטחון, יהיה רשאי להגיש בקשה לביטול פטור לוועדת הערר שמונתה לפי סעיף" וכו'. בסעיף זה הפוקד יהיה קצין בדרגת סגן אלוף ומעלה. האופן שבו הוא מודיע לה, הוא מודיע לה באמצעות מסירה אישית או בדואר רשום עם אישור מסירה, ולא תכריע ועדת הערר בעניינה של מיועדת לשירות ביטחון - - -
אורי מקלב:
- - -

משה גפני:
לא חשוב, אני מכניס עכשיו הכול ביחד. מירי תבין, אלקין גם יבין, נדמה לי שגם דודו רותם עלול להבין.

- - - אלא לאחר שניתנה למיועדת לשירות ביטחון הזדמנות נאותה להשמיע את טענותיה; מיועדת לשירות ביטחון תהא רשאית להביא בפני ועדת ערר ראיות מטעמה, וכן תהא רשאית להזמין עדים שיעידו בפני ועדת ערר. 

אורי מקלב:
נשאר עוד משהו.

משה גפני:
לא. רגע, שנייה. אני רוצה להסביר על מה מדובר.
היו"ר זאב אלקין:
זה כל ההערות שלך לסעיף?
משה גפני:
לא. יש לי עוד הערה. ועדת הערר צריכה לנמק בכתב וכו'. 
היו"ר זאב אלקין:
תביא כבר את כל התיקונים לסעיף הזה.
משה גפני:
הפוקד שמעביר לה בכתב, הוא צריך לכתוב לה מה הסיבות שבגינן הוא סבור שהיא שיקרה, לכתוב לה את זה – אני אנמק את מה שאני אומר – ואם החליטה ועדת ערר לבטל את הפטור, תנמק הוועדה בכתב את החלטתה ותמציאה למיועדת לשירות ביטחון. בהודעתה תציין ועדת הערר את זכותה של המיועדת לשירות ביטחון להגיש ערעור לבית המשפט לעניינים מינהליים לפי סעיף 42ב.
אני רוצה להסביר לכם - - -
היו"ר זאב אלקין:
זה כל ההערות שלך לסעיף 5?

משה גפני:
תיכף תשמע. 
היו"ר זאב אלקין:
מבחינת הנוסח, זה כל ההערות?

משה גפני:
אני לא סוחב זמן עכשיו.

היו"ר זאב אלקין:
ממש לא... בבקשה.

משה גפני:
מתי שאני סוחב זמן אני אומר. אני רוצה להסביר על מה מדובר. היום המצב הוא - - -
היו"ר זאב אלקין:
רק מאוד בקצרה.
משה גפני:
אני לא יודע איזה שר בליכוד רודף אחריך. קדימה לא מבקשים ממך את החוק הזה. מי רץ אחריך?

דוד רותם:
שר הביטחון.

משה גפני:
שר הביטחון לא רץ אחריו, תעשה לי טובה. אני מכיר את שר הביטחון היטב.
עד היום כדי שייקחו בת כזאת ויגידו שהיא שיקרה, צריך להביא את כל דיני הראיות, צריך ללכת למשפט, וכל הדברים שם הם ברורים. המצב עכשיו משתנה באופן מהותי. הפוקד מחליט לעצמו שהאשה הזאת, הבת הזאת, שיקרה. אל תקלו ראש ואל תגידו לי עכשיו: הוא לא יכול לעשות כלום, רק להעביר לוועדת הערר. מכאן מתחיל סיפור שונה לחלוטין מהמצב הקיים. כמו שאמרתי קודם, רבות מהבנות הללו לא תצהרנה יותר, וזה לא מפריע לי. זה בסדר. אבל, שוב, אני מדבר על הבת שעליה דיברתי, על הבת הזאת - - -
היו"ר זאב אלקין:
בוא תתמצת, חבר הכנסת גפני, כי אני תיכף אפסיק אותך, אז חבל.
משה גפני:
עכשיו אני מתמצת. איפה הפוקד יודע שהיא שיקרה? הוא צריך להחליט, מכיוון שמכאן כבר מתחיל תהליך ברור. לא נוסעת בשבת – הבנתי. אכלה טרף – הבנתי. הכרה דתית? 
היו"ר זאב אלקין:
הצטלמה בעירום.

משה גפני:
תכתוב "הצטלמה בעירום".

דוד רותם:
מה הקשר בין הכרה דתית ואי צילום בעירום?

היו"ר זאב אלקין:
הם טוענים שזה סותר. זו טענה של הצבא.

אריה אלדד:
הכרה דתית זה המושג הכי מופשט כאן.

משה גפני:
נכון, הצבא טוען שזה כך. פעם זה יבוא לידי בחינה בבית משפט - - -

משה גפני:
אלקין אתה לא יכול להגביל אותי בזמן ולא לתת לי כשאני טוען טיעונים כשבסוף תגיד שאני צודק.
היו"ר זאב אלקין:
בבקשה.

משה גפני:
הכרה דתית היא דבר מופשט שלא הפריע לאף אחד עד היום. למה? כי כשבאים לבית המשפט עם כל דיני הראיות ועם הכול, ברור שיצטרכו לברר את העניין עד תום. למשל אם הפוקד יהיה חסידי והבת תהיה ליטאית, הוא ישאל אותה: האם הלכת עם החתן שלך ברחוב, והיא תגיד: כן, אז הוא יגיד שזו לא הכרה דתית.
היו"ר זאב אלקין:
אוקיי. תודה רבה.

משה גפני:
רגע.

היו"ר זאב אלקין:
לא רגע. תודה רבה.

משה גפני:
אתה יודע מה, אני מוריד את זה. רציתי קצת לתת איזה בידור בעניין, שלא תהיה כל כך רציני. הורדתי.
היו"ר זאב אלקין:
יש לך דקה לסיים.
משה גפני:
תעשה מה שאתה רוצה. אתה בעל הבית, תעשה מה שאתה רוצה, הכול בסדר. כל התהליך הזה צריך להיות מוקפד לחלוטין, אז אחד משניים: או שמוסיפים להכרה דתית גם את העניין הזה של נסיעה בשבת או אכילת כשרות, שזה דבר ברור, או שאם אתה משאיר את העניין הזה של הכרה דתית, אתה צריך את כל התהליך הזה. 

היו"ר זאב אלקין:

מה כל התהליך?

משה גפני:
מה שאמרתי קודם.

היו"ר זאב אלקין:
בסדר. תיכף נדון. אני תיכף אשאל את משרד הביטחון על כל פרט ופרט שהצעת, מה עמדתם, ונראה מה נחליט. נלך פרט-פרט בהצעה הזאת. הפרט הראשון היה, עד כמה שהבנתי, במקום "יסוד סביר להניח" – "ראיות חד-משמעיות לכאורה". מה תגובתכם על הבקשה הזאת?
אחז בן-ארי:
אין ביטויים כאלה "אין ראיות חד-משמעיות".

היו"ר זאב אלקין:
חבר הכנסת גפני, הם עונים לך, תקשיב.

גדי אגמון:
לעניין הראיות החד-משמעיות, אדוני היושב-ראש, לכאורה דנו בעשר פגישות נפרדות בעבר, סיכמנו, כולל עם חברי הכנסת שנמצאים פה.
היו"ר זאב אלקין:
לא סיכמת עם גפני כלום, הוא אמר את זה בתחילת הישיבה.
גדי אגמון:
זה בסדר. זה תמיד נכון ליצירת הפתיחה, אבל סיכמנו שבלתי אפשרי להוכיח בסופו של תהליך ללא האפשרות שנוכל להסתכל על הכניסה כמו על היציאה. גם הדרישה כרגע להחיל רק את סעיף ב', סעיף ג' דורש בסופו של דבר שינוי בכניסה, ומכיוון שהחלטנו שבכניסה לא יהיה שינוי, וסעיפים א', ב' ו-ג' הם אלה שיהיו רלוונטיים, אז הם רלוונטיים גם ביציאה.

היו"ר זאב אלקין:
למעשה הגבת כרגע על שתי הערות: על "יסוד סביר להניח" וגם על הבקשה להגביל את מסלול היציאה רק לשני סעיפים מתוך ההצהרה ולא לשלושה. היו עוד מספר בקשות. היתה בקשה של ניסוח - - -
ישי יודקביץ:
על היידוע.

היו"ר זאב אלקין:
כן, לגבי היידוע, שדיברה על כמה דברים: האחד, שביידוע יהיה אישור מסירה וכו' וכו', בנוסח שהציע כאן חבר הכנסת גפני. לא לשמור לתקנות הכול, אלא הפרט הספציפי הזה להכניס לגוף החוק; היתה בקשה להכניס לגוף החוק, א', שיובהר לבחורה שהיא לא חייבת להתייצב בפני הפוקד, שבתוך ההודעה הזאת זה יופיע בחוק מראש, שזה יובהר לה; ב', שיהיה כתוב מה הסיבה לגיוס, כשהוא שם את הקלפים על השולחן וכותב לה, לפחות באופן תמציתי מה הסיבות לכך שפותחים פה בהליך. תינתן לה אפשרות לטעון את הטענות שלה בכתב, כשהוא שם את הקלפים על השולחן וכותב לה, לפחות באופן תמציתי; ג', היתה בקשה שתהיה לה זכות לטעון את טענותיה, לא דרך ההתייצבות אלא בכתב, תוך תקופה של 30 יום, ואז אם היא לא עשתה שום דבר, לא הופיעה ולא טענה בכתב תוך 30 יום, או שעשתה את זה והוא לא השתכנע, אז הוא פונה לוועדה. לגבי העניין הזה, מה תגובתכם? 

אחז בן-ארי:
אם אנחנו מעבים ממילא את הסעיף הזה ולא משאירים לתקנות, אפשר להעביר כמה מהדברים שנאמרו כאן גם לחוק עצמו.

היו"ר זאב אלקין:
אתם לא מתנגדים.
אחז בן-ארי:
לא מתנגד. אלה דברים שהם מושכלות ראשונים שאתה מודיע גם מהו הבסיס, מה הנימוקים, כדי שהיא תוכל להגיב. היא לא חייבת להודיע. יכול להיות שהיא לא תופיע לשימוע, אבל בוודאי צריך להזמין אותה לוועדה, ושם היא תטען את הטענות, גם זה בסדר.
משה גפני:
זה מה שאמרתי.

אחז בן-ארי:
אין שום בעיה.

תימור פסו:
השאלה אם רוצים לבטל את התקנות.
היו"ר זאב אלקין:
לא יש עוד הרבה דברים, תאמין לי.

אחז בן-ארי:
אני לא חושב שאת כל הפירוט הזה צריך לעשות, אבל את התמצית אפשר לעשות.
משה גפני:
זה ליבת העניין.

אחז בן-ארי:
חשבנו לעשות את זה בתקנות, אפשר לעשות את זה כך.

מירי פרנקל-שור:
כדאי להטיל חובה על הפוקד להודיע למיועדת לשירות ביטחון, כי אם עקבתי אחרי מה שקראת: "רשאי הוא" - - -
היו"ר זאב אלקין:
לא. אני אסביר לך, מירי. את בסוף תנסחי את זה.
משה גפני:
מירי, את צודקת. 
מירי פרנקל-שור:
הוא יודיע למיועדת לשירות ביטחון.

משה גפני:
למה אני לא מקפיד על מה שקראתי? בגלל שאת היועצת המשפטית.

היו"ר זאב אלקין:
מירי, ממילא את תנסחי את הנוסח הסופי. אני אסביר לך מאיפה הופיעה המלה רשאי. חבר הכנסת גפני פה אימץ את הנוסח - -

משה גפני:
של עורך-הדין איזקסון.

היו"ר זאב אלקין:
- - של משרד הביטחון. היסוד הזה של "רשאי" מדבר על כך שהפוקד, גם אם הוא מצא את הראיות האלה, יסוד סביר או מה שזה לא יהיה, הוא לא חייב לפתוח בהליך. יכול להיות שהוא למד את זה והחליט לוותר.
מירי פרנקל-שור:
זה בהחלט בהיבט של הרשאי, אבל ההודעה על היידוע - - -
היו"ר זאב אלקין:
ברגע שהוא פותח בהליך הוא חייב. זה מה שיצטרכו לחדד פה, שהוא רשאי לפתוח בהליך, והשלב הראשון בהליך זה חובה ליידע עם כל אותם היסודות שנאמרו כאן.
דין ליבנה:
יש פה רק שתי נקודות: האחת, ההצעה של היועצת המשפטית לגבי ההמצאה, שתהיה אחידה בכל חוק שירות הביטחון, כמו שמוציאים צווי גיוס. צריך להפנות לסעיף הזה. לא צריך להגיד פה מסירה אישית, כי יש מסירה אישית בצווי גיוס - -
גדי אגמון:
זה סעיף 55, כפי שהציעה היועצת המשפטית.

דין ליבנה:
- - ההצעה יותר נכונה ויותר קוהרנטית. דבר אחד.

משה גפני:
מקובל עלינו.

דין ליבנה:
דבר שני, התקופה של ה-30 יום נראית לנו קצת ארוכה יותר. גם לוועדת הערר נתנו רק 30 יום להכריע. אנחנו מציעים אולי לקצר את זה לחצי, כדי שההליך לא יימשך.

משה גפני:
מה? מה?

היו"ר זאב אלקין:
התקופה. במקום 30 יום הם מבקשים 15 יום.
בואו ניכנס לנעליה של הבת הזאת. נניח שהיא החליטה על מסלול בכתב, לא על מסלול ההתייצבות. מן הסתם היא תרצה להתייעץ, היא צריכה זמן להתייעצות הזאת עם מי שמבין בנושאים האלה, גם עזרה בניסוח של הבקשה. לכן כן יש יסוד סביר לדבר כאן, אני לא יודע אם על 30 יום, אבל בוודאי שבועיים זה נראה לי תקופה קצרה. חבר הכנסת גפני, אני מציע שלושה שבועות.
משה גפני:
לא, לא, לא. אתה נכנסת לנעליה של הבת הזאת, ואנחנו מדברים מהניסיון – יושבים פה אנשים שיש להם ניסיון - - -
אריה אלדד:
אתה לא רוצה להתנגד?

משה גפני:
למה להתנגד?

אורי מקלב:
שלושה שבועות בלי שבתות וחגים, כי הרי מדובר ב - - -

אריה אלדד:
"לא יהיה כלי גבר על אשה". אתה רוצה להיכנס לנעליה של הבת הזאת?
משה גפני:
אתה צודק.
היו"ר זאב אלקין:
נפתרה הבעיה, אחז אומר שמשרד הביטחון לא מתנגד ל-30 יום. נאמץ פה את העמדה של משרד הביטחון. 

יצחק הרצוג:
30 יום ועוד 30 יום, מה יצא לך מזה? 
היו"ר זאב אלקין:
מירי, משרד הביטחון מסכים לכל הניסוח הזה, כמובן בהתאם - - -

צחק הרצוג:
יותר מזה אי-אפשר לגרור את הנוסח. זה מתחיל להיות מוגזם, הוא עושה צחוק מהחוק.
היו"ר זאב אלקין:
חבר הכנסת גפני, משרד הביטחון מסכים ל-30 יום ומסכים לניסוח שלך.
משה גפני:
בסדר, אני הולך לעשות קידוש בשבת גם מהסיבה הזאת. 

קריאות:
- - -

היו"ר זאב אלקין:
חבר הכנסת גפני, אתה רוצה שאני אתייחס ברצינות?

משה גפני:
לא, סתם צחקתי.

היו"ר זאב אלקין:
אני אעבור להצבעות ו - - -

משה גפני:
די כבר. מירי רגב הגיעה, עם כל הכבוד.

אורי מקלב:
אתה מביא שחקני חיזוק כאלה, ואתה רוצה שלא נגיב?
משה גפני:
בדיוק, הוא לא מתייחס בכבוד.

מירי רגב:
אלקין, תתייחס בכבוד ליושב-ראש ועדת הכספים...

היו"ר זאב אלקין:
חבר הכנסת גפני, משרד הביטחון לא מוכן לקבל שני תיקונים מהותיים שהצעת, ואני מצדד בעמדתם. אם תרצה, תוכל להגיש הסתייגות, אבל נביא את זה כאן להצבעה.
משה גפני:
מה הוא לא מקבל?

היו"ר זאב אלקין:
הוא לא מקבל את ההחלפה של "יסוד סביר להניח" בניסוח "ראיות חד-משמעיות לכאורה".

משה גפני:
מצדי זה יכול להיות ניסוח אחר שהיועצת המשפטית תנסח. מירי, מה שאנחנו מבקשים, מכיוון שמדובר על הכרה דתית, יסוד סביר להניח הוא דבר - - - 

תימור פסו:
כך הוא מתחיל את התהליך, חבר הכנסת גפני.

משה גפני:
אני מסכים שקשה לנסח את זה, אבל אני מבקש - - -

מירי פרנקל-שור:
מה רמת ראיות שאתה צריך על מנת לעשות את ההליך - - -

היו"ר זאב אלקין:
יש לך משהו באמצע? בין "יסוד סביר להניח" לבין "ראיות חד-משמעיות לכאורה"?

אחז בן-ארי:
זה התנעה של תהליך. אחרי זה הוא צריך לעשות שימוע.

משה גפני:
ראיות לכאורה.

יצחק הרצוג:
כמה זמן הוא כבר סוחב? 30 יום ועוד ועדת ערר ועוד ועוד, בסוף ייגמר השירות שלה. איזו מין בדיחה זו?
אורי מקלב:
בוז'י, זה כתוב בחוק-יסוד. רוצה את הזמן - - -
משה גפני:
להוציא את הנושא של הזמן, שהיא כל הזמן חייבת להצהיר חזרה וכל מה שנלווה, זה באמת ליבת החוק ולא צריך את כל הדברים מסביב. כל הדברים מסביב לא מוסיפים הרבה. הצבא עצמו אמר את זה וגם משרד הביטחון אמר את זה.
אחז בן-ארי:
שמה?

משה גפני:
שעיקר החוק זה שנשים תפסקנה לשקר. זו ליבת החוק.
היו"ר זאב אלקין:
חבר הכנסת גפני, רגע. שאלה למשרד הביטחון ושאלה למשרד המשפטים. "ראיות לכאורה" זה יכול לעבור?
דין ליבנה:
החלטות מינהליות מתקבלות על בסיס "יסוד סביר להניח", הן לא מתקבלות על בסיס "ראיות לכאורה". יש גם חזקת תקינות למינהל. יהיו הנחיות של הפרקליט הצבאי הראשי ושל היועץ המשפטי לממשלה. צריך לראות איך מפעילים את הסמכות הזאת. לא צריך לכבול, ואז להתחיל לריב האם היה לו יסוד סביר להניח או האם היו לו ראיות לכאורה, ואיזה ראיות היו לו, ואיזה תמונות או לא תמונות היו לו, ומה כתוב לו בדף פייסבוק. צריך להישאר עם זה.
גדי אגמון:
אני מבקש להעיר הערה נוספת שחשוב שנזכור, שבהצעה שמוצעת כאן אין לפוקד שיקול דעת – סעיף 42(ה) ירד כחלק מתהליך ההכנות לדיון הזה. למעשה הפוקד לא יכול לקבל החלטה לביטול הפטור. הוצאנו. זה הסעיף היחיד בחוק שבו ועדה, שהיא ועדה אזרחית, מקבלת החלטה. 

היו"ר זאב אלקין:
השתכנעתי.

משה גפני:
גם היום אין לו.
היו"ר זאב אלקין:
בהצעה המקורית זה היה.

גדי אגמון:
ההצעה המקורית היתה שיהיה לו שיקול דעת.

אורי מקלב:
בסופו של דבר הוועדה מחליטה. איך הוא מתחיל את התהליך? על סמך מה הוא מתחיל את התהליך? 

היו"ר זאב אלקין:
חברים, תוכלו להצביע כפי שתצביעו. אני בעניין הזה השתכנעתי מהעמדה של משרד הביטחון.
אורי מקלב:
"יסוד סביר" לא נותן שום דבר מיוחד.

היו"ר זאב אלקין:
חבר הכנסת גפני, אני רוצה לחדד גם בבקשה השנייה שלך.

אורי מקלב:
אם אתה מקבל על סעיף 40 רק את 2 ו-3, אז אתה יכול להשאיר - - -

היו"ר זאב אלקין:
גם זה לא.

אורי מקלב:
אז אתה יכול להשאיר "יסוד סביר". על זה יש "יסוד סביר". לשיטתך, אתה רוצה להכניס גם את 1, ואתה אומר "יסוד סביר", עד איפה אתה הולך עם זה? אתה צריך לצמצם את זה.

גדי אגמון:
זה בלתי אפשרי.

היו"ר זאב אלקין:
אני לא רואה סיבה לצמצם את זה. יש פה ועדה שהיא זאת שמקבלת את ההחלטה, בכלל לא פוקד, לכן השיקולים של הפוקד הם פחות קריטיים. אפילו פוקד, בשונה מההצעה הראשונית, איבד את האפשרות להוציא את הצו, ואז הולכים לוועדה ומערערים עליו. הוועדה היא זאת שמחליטה - - -
משה גפני:
מה זה בניגוד להצעה? 
היו"ר זאב אלקין:
ההצעה שעברה בקריאה הראשונה.

משה גפני:
אז עברה. אז מה אם עברה? עברה, אפשר להעביר עוד הרבה דברים. 

היו"ר זאב אלקין:
אני מתקדם.
משה גפני:
- - - היתה שקר.
היו"ר זאב אלקין:
שנייה. היתה גם בקשה לחבר הכנסת גפני שההחלטות של הוועדה - -

משה גפני:
אתה יודע מה, תעביר את זה כך, עם סעיף 42(ה).

היו"ר זאב אלקין:
- - יימסרו לבת בכתב עם נימוקים להחלטה, תוך ציון הזכות שלה לפנות לבית המשפט לעניינים מינהליים.

אחז בן-ארי:
זה שייך לסדרי הדין, זה ממש בתקנות.

דין ליבנה:
זה כבר משהו שהוועדה חייבת לעשות, לפי החוק לתיקון סדרי המינהל (החלטות והנמקות).
מירי פרנקל-שור:
זה יכול להיכנס בתקנות.

היו"ר זאב אלקין:
יש התנגדות שזה ייכתב בחוק?
אחז בן-ארי:
אתה כותב את זה כאן, ואז ישאלו למה במקום אחר אתה לא כותב את זה?
משה גפני:
במקום אחר זה לא המקרה הזה.

היו"ר זאב אלקין:
חבר הכנסת גפני, אין לי ספק, שזה צריך להיות. היות שממילא יש כאן תקנות, שאישור התקנות מתנה את עצם הפעלת החוק, אז לא אכפת לי שהם יביאו את זה בתקנות, ואז נדון בזה כאן. אני מסכים אתך לחלוטין שכל התהליך הזה צריך להיות, ואני גם מתחייב בפניך שאני אעמוד קלה כחמורה שזה יהיה כתוב בתקנות.
משה גפני:
אם החוק ייכנס בלי התקנות?

היו"ר זאב אלקין:
הוא לא ייכנס, אנחנו כותבים סעיף - - -

מירי פרנקל-שור:
נכתוב התניה.

היו"ר זאב אלקין:
אנחנו כותבים סעיף, יש כבר הסכמה עם משרד הביטחון על העניין הזה.
משה גפני:
זה יהיה בתקנות?

היו"ר זאב אלקין:
זה יהיה בתקנות.

מירי פרנקל-שור:
העיקרון יהיה בחוק, והפירוט בתקנות.

תימור פסו:
הערה נוספת, חבר הכנסת אלקין, גם לגבי הנושא שחבר הכנסת גפני העלה לגבי האפשרות שהפוקד יהיה רק בדרגת סגן אלוף. אנחנו מתנגדים להערה הזאת. בסופו של דבר ההגדרה של מי זה פוקד מוגדרת על-ידי שר הביטחון, וכך אנחנו מציעים להשאיר את זה.
אורי מקלב:
מה זה פוקד?

מירי רגב:
באיזה דרגה הוא יכול להיות?
גדי אגמון:
רב סרן. זה מפקד לשכת הגיוס וסגנו. זה עומד במבחן הסבירות. רק פוקד.

משה גפני:
בסדר. מפקד לשכת הגיוס או סגנו.

גדי אגמון:
חבר הכנסת גפני, הערת רק סגן אלוף, ולכן אנחנו מתקנים.
משה גפני:
בסדר. מפקד לשכת הגיוס או סגנו.

יצחק הרצוג:
זה אפשרי? לא תהיה לכם סתימה?

תימור פסו:
אין הסכמה להגדיר פוקד, הפוקד מוגדר בהתאם לחוק עצמו.

אורי מקלב:
הוא יכול להאציל סמכויות.

משה גפני:
הוא יכול להאציל סמכויות. איך אני יודע? אני המחוקק. איך אני יודע?

מירי רגב:
אולי אפשר להגיד שלא ירד מדרגת קצונה מסוימת.

גדי אגמון:
לא. הסעיף בחוק מדבר על פוקד, והפוקד לא יכול להאציל סמכויות שלו. הוא מקבל אותן משר הביטחון, הוא לא יכול להאציל.

משה גפני:
הוא יכול להאציל סמכויות לסמל?

גדי אגמון:
לא. 

משה גפני:
מאיפה אני יודע?

גדי אגמון:
כי זו סמכות בחוק.

משה גפני:
מאיפה אני יודע בחוק? מאיפה אני יודע את זה?

גדי אגמון:
חוק שירות ביטחון.

היו"ר זאב אלקין:
רק רגע. מדברת היועצת המשפטית.

דוד רותם:
 - - -

היו"ר זאב אלקין:
חבר הכנסת רותם, אתה לא בזכות דיבור. אתה מפריע לנו.

מירי פרנקל-שור:
איזה סעיף זה פוקד? יש הגדרה של פוקד, אם אני זוכרת.

ישי יודקביץ:
יש הודעה על האצלת סמכויות לפוקד, כשהדרגה הנמוכה היא רב-סרן.

מירי פרנקל-שור:
מי שמונה לפי סעיף 50 – "שר הביטחון רשאי למנות פוקדים לעניין חוק זה; מינויו של פוקד יכול להיות כללי ומסויג; הודעה על מינויו של פוקד תפורסם ברשומות". 

משה גפני:
אני לא מסכים לזה.
היו"ר זאב אלקין:
פה בחוק לא מוגדר שפוקד זה מנהל לשכת הגיוס או סגנו.
משה גפני:
יכול שר הביטחון למנות סמל, פוקד לעניין זה. יכול להיות?

היו"ר זאב אלקין:
חבר הכנסת גפני, אתה מפריע לי לעזור לך כרגע.

אחז בן-ארי:
נו, אז מה?

היו"ר זאב אלקין:
אחז, אני מבין שמקובל עליכם שמי שיפעיל את הסמכות בחוק הזה זה יהיה לפחות ברמה של מפקד לשכת הגיוס או סגנו, נכון?
אחז בן-ארי:
ברור.

היו"ר זאב אלקין:
אם זה מקובל עליכם.

קריאות:

זה כתוב בתוך המלה פוקד.

היו"ר זאב אלקין:
לא כתוב במלה פוקד.

דין ליבנה:
מה שהיא אומרת, כשכתוב המלה "פוקד", זה אומר מפקד - - -

משה גפני:
זה לא אומר כלום המלה פוקד.

היו"ר זאב אלקין:
לא נכון. התייעצנו עם היועצת המשפטית של הוועדה, לפי הנוסח שהיא הקריאה - - -

קריאה:
זה המשמעות של פוקד.

היו"ר זאב אלקין:
זו המשמעות היום.

גדי אגמון:
אם אפשר להציע בתקנות את הפירוט, נראה לכם מיהו הפוקד ונציע את זה בתקנות.

משה גפני:
לא, לא, לא, לא.

מירי פרנקל-שור:
מה שחשוב להבין ששר הביטחון יכול להאציל סמכויות, אבל הוא לא יכול להאציל סמכויות המינוי של פוקד, זה סמכויות שניתנות רק לשר הביטחון.

היו"ר זאב אלקין:
זה ברור, זה תמיד נכון.

אחז בן-ארי:
שליח לא עושה שליח.

היו"ר זאב אלקין:
יש לי הצעה בעניין הזה. חברים, תהיו קשובים, אני מסכם לפרוטוקול. יש הסכמה עם משרד הביטחון על כך שהפוקד יפעיל סמכויות במסגרת החוק הזה יהיה רק מרמת מפקד לשכת הגיוס או סגנו. אומר משרד הביטחון שהוא רוצה לכתוב את זה בתקנות ולא בגוף החוק. אני מבין נכון?
דין ליבנה:
לא.

אחז בן-ארי:
אנחנו מוכנים לתת הודעה לפרוטוקול של הוועדה שזה מה שיהיה.
היו"ר זאב אלקין:
כרגע היתה כאן הצעה לכתוב את זה בתקנות.

מירי רגב:
אם אתה אומר לפרוטוקול זה כמו חלק מהחוק. מה הבעיה?
אחז בן-ארי:
רבותי, פוקד זה פוקד, זה פוקד. 
מירי רגב:
מה זה אומר?

אחז בן-ארי:
שר הביטחון לא נותן האצלת סמכות לסמל, ברור שזה רק לאנשים שהם קצינים בכירים.
יצחק הרצוג:
זה קצין בשלישות.

תימור פסו:
אפשר לכתוב, פוקד שלא יפחת מדרגת רב סרן.

אחז בן-ארי:
אני לא רוצה לכתוב את זה.

יצחק הרצוג:
פוקד שלא יפחת מדרגת רב-סרן.

היו"ר זאב אלקין:
בסדר גמור. את זה אפשר להכניס לחוק הראשי, לא צריך בשביל זה תקנות.
משה גפני:
לא הבנתי. אני עדיין בהודעה של אחז בן-ארי. מה ההודעה לפרוטוקול? אני יכול להשתמש בזה - - -
היו"ר זאב אלקין:
לא, יש יותר פשוט. משרד הביטחון מסכים שייכתב בחוק: פוקד שדרגתו מרב-סרן ומעלה. לא צריך תקנות.
משה גפני:
אתה יכול להאריך את הישיבה בעוד שעתיים? יש לי כאן עוד כמה דברים. אני רואה שהם מסכימים.
מירי רגב:
יש לנו פריימריז.

משה גפני:
כבר הצלחת בפריימריז.

היו"ר זאב אלקין:
ההצעה של מירי - - -

מירי פרנקל-שור:
זו הצעה של איילת.

היו"ר זאב אלקין:
במקום "יסוד סביר להניח" – "יסוד ממשי".
דין ליבנה:
אין בחקיקה "יסוד ממשי".

מירי פרנקל-שור:
אני לא בטוחה.

דין ליבנה:
ניסיתי לחפש עכשיו ולא מצאתי בהחלטות המנהליות דברים כאלה.

יצחק הרצוג:
מירי, אני חושב שאת עושה טעות.

מירי פרנקל-שור:
אני לא עושה טעות.

אחז בן-ארי:
זה בסוף אותו דבר.
היו"ר זאב אלקין:
אם זה בסוף אותו דבר - - -
אחז בן-ארי:
בסוף יגידו: למה התכוון המשורר. מה זה "ממשי"?

היו"ר זאב אלקין:
אני הולך עם היועצת המשפטית של הוועדה.

אחז בן-ארי:
בסוף יש מבחן השכל הישר, מה יכול להיות  - - -
היו"ר זאב אלקין:
הייעוץ המשפטי לוועדה מציע כאן ניסוח, אני חושב שזאת הצעה טובה.
מירי פרנקל-שור:
נבחן את זה.

תימור פסו:
אם זה משהו חריג, שלא קיים בדברי חקיקה אחרים, מה המשמעות של זה?

דין ליבנה:
יש לי הצעה אחרת. תסמיכו את הייעוץ המשפטי ואת משרד המשפטים ואת משרד הביטחון להגיע לנוסח מוסכם.
יצחק הרצוג:
אז החוק לא יבוא.

מירי פרנקל-שור:
בנושא הזה בשום אופן, זו צריכה להיות החלטת הוועדה.

יצחק הרצוג:
אתה צריך להשאיר "יסוד סביר", מכיוון שזה המונח המשפטי המוכר, המקובל בפסיקה ובעולם המינהלי. ה"ממשי" הזה יטרפד לך את כל החוק.
גדי אגמון:
ממילא זה לא נשאר במסגרת הפוקד.

משה גפני:
את זה אנחנו יודעים.

גדי אגמון:
בחנו בזמנו גם את ה"ממשי" וגם ה"מהותי".

אחז בן-ארי:
אני מתנגד לזה. אני חושב שיש מספיק - - -
משה גפני:
מה היתה ההצעה? לא שמעתי.
היו"ר זאב אלקין:
ההצעה של הייעוץ המשפטי של הוועדה היתה "יסוד ממשי" במקום "יסוד סביר להניח".

מירי פרנקל-שור:
אנחנו צריכים לבחון. 
יצחק הרצוג:
תהיה עוד פעם סחבת. אנחנו מכירים את זה. אני רוצה שהוא יצביע על זה.

אחז בן-ארי:
אני מתנגד לזה. החששות בגרסה הקודמת היו שבה הפוקד יכול היה לבטל את הפטור. עכשיו שמנו עליו עוד ועוד כבלים – קודם כול, "יסוד סביר", אחר כך אמרנו שהיא סטתה בצורה מהותית ממה שהיא הצהירה, אחר כך הרב סרן, אחר-כך יש הוועדה, אחר-כך יש בית משפט, בסוף נקווה שהיא תגיע לבקו"ם. 
יצחק הרצוג:
חמישה מדורים הוא צריך לעבור. אלקין, בחייך, אם אתה רוצה את החוק - - -

אחז בן-ארי:
על מה אנחנו מדברים? אנחנו הולכים לתלות אותה? 

משה גפני:
מירי, אני לא מבין מה נמצא בדבר חקיקה רגיל. עם כל הכבוד, הם משתמשים כל הזמן, אחז משתמש בזה וגדי משתמש בזה, כולם, במה היה קודם. מה היה קודם? היה סעיף 42(ה).
היו"ר זאב אלקין:
אתה כרגע מפריע לעצמך. יש שתי אפשרויות. אני שומע כאן איזו מחשבה של הייעוץ המשפטי של הוועדה שאומר ש"יסוד סביר להניח" זה כנראה חלש מדי.
יצחק הרצוג:
למה?

מירי פרנקל-שור:
לא אמרנו שזה חלש.

משה גפני:
מה זה "למה"? בגלל שזה חלש. מה זה הכרה דתית, בוז'י? מה זה הכרה דתית?

היו"ר זאב אלקין:
חבר הכנסת גפני, אתה מפריע לי כרגע.

משה גפני:
אני לא מפריע. אני מתווכח אתו.

יצחק הרצוג:
אני חושב שזה מסוכן ביותר להתחיל לשחק עם הדבר הזה עוד פעם. זה עוד תירוץ לסחבת. אני חושב שהמערכת בנתה פה ארבעה שכפ"צים שונים לדבר הזה.

דוד רותם:
בוז'י, "יסוד סביר להניח" זה כלום.

יצחק הרצוג:
למה?

דוד רותם:
ככה.

יצחק הרצוג:
הוא מעביר לוועדה.

היו"ר זאב אלקין:
דודו, יש לך הצעה? גם אתה משפטן. יש לך הצעה?
משה גפני:
על כל דבר הוא יוכל להעביר לוועדה?

יצחק הרצוג:
לא כל דבר.

משה גפני:
אוי, באמת.

היו"ר זאב אלקין:
חבר הכנסת הרצוג, אתה לא בזכות דיבור. חבר הכנסת גפני, אתה - - -

דוד רותם:
ההצעה של הייעוץ המשפטי היתה נכונה.

יצחק הרצוג:
של "ממשי"? אתה יכול לפרש את זה?

היו"ר זאב אלקין:
יש שלוש אפשרויות: או לאמץ את זה, או לקבל כאן החלטה שאם תצליחו לשכנע את מירי להגדיר קצת אחרת – ברור לי לאן היא חותרת ומה הכיוון שלה מבחינה משפטית, ואני מגבה את זה – אם תצליחו לשכנע אותה על ניסוח אחר, אנחנו יכולים להסמיך אתכם להגיע פה להבנה, שתהיה בגזרה הזאת של "יסוד ממשי", מה שהיא הציעה. אם השאלה היא של הניסוח המדויק, אנחנו יכולים להסמיך אתכם. אפשרות שלישית, אתם רוצים שלא נצביע היום, לא נצביע היום.
אחז בן-ארי:
לא, לא, לא.

יצחק הרצוג:
עדיף לגמור עם זה.

היו"ר זאב אלקין:
אני הולך עם הייעוץ המשפטי של הוועדה.
אחז בן-ארי:
העניין של "ממשי" או "סביר", בסוף זה אותו דבר. 
היו"ר זאב אלקין:
אז תסכים.

אחז בן-ארי:
זה רק מינוח אחר. העניין של ה"ממשי", בגלל שהוא חריג בנוף המשפטי - - -
יצחק הרצוג:
הם מפחדים מרכילות. אומר רותם: אני מפחד מרכילות. רותם אומר: אני רוצה דבר מה נוסף.

היו"ר זאב אלקין:
יושב כאן ייעוץ משפטי של ועדת החוץ והביטחון, יושב כאן יושב-ראש ועדת החוקה, שגם הוא מבין במשפטים, והם אומרים שזה בסדר.

דוד רותם:
גפני אומר "אולי".
היו"ר זאב אלקין:
גפני אולי לא יסכים לזה, זו בעיה שלו. אני הולך פה עם מירי, לא עם גפני ולא עם אף אחד אחר.
אחז בן-ארי:
בסוף יש כמות מסוימת של ראיות מינהליות שמהוות את הסטרטר לתהליך, אבל יש עולם מינוחים שהמחוקק משתמש בו, ואז סביב זה יכולות להיות כל מיני פרשנויות.
דוד רותם:
אחז, זו בעיה שלנו. אתה אומר שזה אותו דבר. אתה רוצה להיות חכם או שאתה רוצה להיות צודק? תן לגמור את זה ותפסיק לקשקש.

אחז בן-ארי:
אם המחיר הוא דחייה, אני מסכים.

דוד רותם:
תודה רבה.

היו"ר זאב אלקין:
אחז, ההצעה שלי לממשלה, כדי שנוכל להתקדם להצבעה – יש פה עוד הערה אחת שנצטרך לטפל בה – היא כזאת, שכרגע ניקח כבסיס "יסוד ממשי", נסמיך את הייעוץ המשפטי של הוועדה ואתכם. אם תצליחו להגיע להגדרה יותר טובה שתהיה באותה גזרה של "יסוד ממשי", אתם תחליפו. נסמיך אתכם להחליף את הנוסח.
מירי פרנקל-שור:
ואם לא - - -

היו"ר זאב אלקין:
אם לא, יישאר "יסוד ממשי".

אנחנו מתקדמים. חבר הכנסת גפני, הסיכום הוא שכרגע אנחנו רושמים "יסוד ממשי". עם זאת, אנחנו מסמיכים את מירי מול הייעוץ המשפטי של משרד הביטחון ומשרד המשפטים. אם הם ימצאו ניסוח יותר טוב מבחינה משפטית ברמה הזאת, הם ישנו את זה, כמו שתמיד עושים בחקיקה, מסמיכים אותם לשנות את זה – גפני, אתה אתי או לא?

משה גפני:
אני אתך כל הזמן.

היו"ר זאב אלקין:
ניסוח הבסיס יהיה, אם לא יגיעו להבנות, "יסוד ממשי".
משה גפני:
בסדר. אני לא מסכים לכלום, אבל כן.

יצחק הרצוג:
אתה מצביע?

היו"ר זאב אלקין:
יש עוד סעיף שלא קראנו, סעיפים 6 ו-7. 

משה גפני:
אורי מקלב אומר: בתיאום עם היושב-ראש.
היו"ר זאב אלקין:
ברור. ברור. קודם כול אמרנו שסעיף קטן (ד) של התקנות יעבור אחרי סעיף 5, והוא יהיה סעיף 6 החדש, וכבר אמרנו איך הוא ינוסח, אז אני לא חוזר על זה.

אורי מקלב:
שר הביטחון בהתייעצות עם שר המשפטים, באישור ועדת החוץ והביטחון. 

היו"ר זאב אלקין:
אמרנו את זה. סעיף קטן (ד) ישונה לזה שתקנות יוגדרו יותר רחב. אלה תקנות לחוק הזה, ולא רק סדרי דין של הוועדה.

אורי מקלב:
לוועדה המשותפת.

דוד רותם:
זו ועדת החוץ והביטחון או הוועדה המשותפת?

היו"ר זאב אלקין:
הן יעברו לוועדה המשותפת של ועדת החוקה וועדת החוץ והביטחון.

יצחק הרצוג:
למה הוראת שעה לשלוש שנים? אני לא מבין את זה.
היו"ר זאב אלקין:
זה היה הבסיס מלכתחילה של הצעת החוק.

משה גפני:
לא, הבסיס היה שנתיים. אחז בן ארי העלה את הנושא של שלוש שנים, והסכמנו.

יצחק הרצוג:
חמש שנים.

היו"ר זאב אלקין:
אתה רוצה, אני לא אצביע היום, אבל אני לא אזוז מזה. הבסיס הממשלתי היה שנתיים, הגיעו פה להבנות על שלוש שנים. אני לא אשנה את זה.

אני עובר לסעיף 6 שהוא 7, ו-7 שהוא 8. בבקשה, תקראי את שניהם, וגם פה יש לי הערה.
אורי מקלב:
דילגת בסעיף 5. 
היו"ר זאב אלקין:
לא דילגתי על כלום.

אורי מקלב:
כן. להודיע למיועדת לשירות ביטחון ולוועדת הערר, גם את זה ביקשנו להוסיף. 

היו"ר זאב אלקין:
על מה?

אורי מקלב:
על כל התהליך הזה.

היו"ר זאב אלקין:
אני לא מנהל לצבא איך הוא מדבר עם ועדת הערר. הם יביאו תקנות, זה יהיה בפנים, נדון בזה. אני לא מתייחס לזה כרגע.
אורי מקלב:
בתקנות, אוקיי.

היו"ר זאב אלקין:
בבקשה. 6 ו-7, שיהיו 7 ו-8, אם בכלל זה יישאר.
איילת לוי:
	הארכת הוראת השעה
	
	שר הביטחון, באישור ועדת החוץ והביטחון של הכנסת, רשאי להאריך את תקופת הוראת השעה בתקופות נוספות, שלא יעלו על שלוש שנים כל אחת.

	תחילה
	
	תחילתו של חוק זה, 30 ימים מיום פרסומו. 


היו"ר זאב אלקין:
עכשיו זה ישונה שתחילתו של חוק זה רק אחרי מועד אישור התקנות.
אחז בן-ארי:
30 ימים לאחר התקנות.
היו"ר זאב אלקין:
לא. תחילתו של חוק זה ממועד אישור התקנות.
קריאה:

ממועד פרסום התקנות.

היו"ר זאב אלקין:
לגבי סעיף ההארכה יש פה הערה של הייעוץ המשפטי של הוועדה.

דין ליבנה:
פרסום התקנות, לא אישור התקנות.

מירי רגב:
שקט.

היו"ר זאב אלקין:
שקט. אי-אפשר כך. מדבר רק מי שנתתי לו זכות דיבור. כרגע לייעוץ המשפטי של הוועדה יש הערה על סעיף 6. בבקשה, מירי.

מירי פרנקל-שור:
לפני שאני מתייחסת לסעיף 6, שיהיה ברור שהחוק נכנס לתוקף מיום פרסום התקנות ולא מיום אישור התקנות.
היו"ר זאב אלקין:
מיום פרסום התקנות, ברור. מה לגבי ההארכה?
מירי פרנקל-שור:
אנחנו מתנגדים לסעיף הארכת החוק. אנחנו רואים את החוק הזה ככל חוק אחר. הוראת השעה תפקע, תרצה הממשלה להאריך את החוק, תוגש הצעת חוק ותעבור בשלוש קריאות בכנסת.

יצחק הרצוג:
לא. מה פתאום.
דוד רותם:
בוז'י, סלח לי, אתם מדברים פה על מה שכתוב בחקיקה. אין דבר כזה ששר מחליט להאריך את תוקפו של חוק. אין דבר כזה.

היו"ר זאב אלקין:
באישור ועדה.

דוד רותם:
גם לא באישור ועדה.

היו"ר זאב אלקין:
אפילו חוק טל זה לא באישור ועדה.

ישי יודקביץ:
בחוק האזרחות והכניסה לישראל זה הממשלה.
היו"ר זאב אלקין:
זה הליך שלם – ועדה, אחר-כך מליאה, כמעט כמו חקיקה.

יצחק הרצוג:
זה כמו חוק טל.

מירי פרנקל-שור:
חוק טל הוא דבר ייחודי, כל מלה שם היא - - -

ישי יודקביץ:
חוק האזרחות והכניסה לישראל.

מירי פרנקל-שור:
סליחה, ישי, רק אתמול עברו שתי הוראות שעה שמשנת 1995 מאריכה אותן הכנסת, ומתכבדת הממשלה ומעבירה הצעת חוק, ואנחנו מעבירים בשלוש קריאות. 

היו"ר זאב אלקין:
אחז, גם בנושא הזה - - -
מירי פרנקל-שור:
אנחנו לא הולכים את הדברים הלא טובים - - -

היו"ר זאב אלקין:
גם בנושא הזה אני הולך עם הייעוץ המשפטי.

משה גפני:
אחז, זה לא הגון מצדכם, אנחנו לא סיכמנו את זה.

היו"ר זאב אלקין:
לא סיכמתם שום דבר. אמרת את זה בתחילת הישיבה, ואל תגיד לי שסיכמנו.

משה גפני:
לא סיכמנו כלום.

היו"ר זאב אלקין:
אחז, בנושא הזה אני מקבל את העמדה של הייעוץ המשפטי של הוועדה. זה ההליך התקני, זה הליך רגיל. מביאים חוק מאוד פשוט, במקום שלוש שנים, יהיה כתוב שש שנים, מעבירים אותו את המסלול הרגיל, וגמרנו.

משה גפני:
יהיו דיונים על זה, הרי זה דבר שצריך בחינה.

היו"ר זאב אלקין:
לכן אני מבקש מכם להוריד את הסעיף הזה אם אתם רוצים שנצביע היום.
אחז בן-ארי:
לא הצליח. 

היו"ר זאב אלקין:
אז הסעיף הזה יורד. אני עובר להצבעה.
משה גפני:
הצבעה על הסתייגויות.

היו"ר זאב אלקין:
יש לכם הסתייגויות?

מירי רגב:
אתם מוכנים להגיע להסכמה פה?
דוד רותם:
חבר'ה, אתם לא יכולים להמשיך את הישיבה, השעה 16:00.

היו"ר זאב אלקין:
יש לי עוד כמה דקות.
דוד רותם:
תצביע כבר.

היו"ר זאב אלקין:
יש לי עוד כמה דקות. חבר הכנסת גפני, יש לך הסתייגויות להציג או לא? אין לך. אני עובר להצבעה על החוק, אם יהיו לך הסתייגויות, תוכל להעלות אותן למליאה אחר-כך.
מירי פרנקל-שור:
לא. בהתאם להוראת התקנון החדש צריך להצביע על ההסתייגויות לפני - - -
היו"ר זאב אלקין:
אז תביא אותן. מה ההסתייגויות?

משה גפני:
אני מביא אותן. 

היו"ר זאב אלקין:
יש לך בכתב? אתה צריך להביא את זה בכתב.

משה גפני:
אני אביא בכתב. שנייה, תן לי ל - - -
היו"ר זאב אלקין:
אין שנייה, אלא אם כן מקובל עליך שאני אמשיך את הישיבה כמה דקות אחרי.
משה גפני:
לא. לא מקובל עלי שום דבר.

היו"ר זאב אלקין:
לא מקובל עליך, אז לא הגשת הסתייגויות בכתב, אני מצביע.
משה גפני:
אנחנו מוותרים על ההסתייגויות. חבר הכנסת מקלב ואני מוותרים על ההסתייגויות. אנחנו מודיעים בזה, בניגוד למה שנאמר פה קודם, שלא היתה שום הסכמה שלנו על שום דבר. אם אתה רוצה להאריך - - - 

היו"ר זאב אלקין:
הם ויתרו על ההסתייגויות. אני מביא להצבעה את נוסח החוק כפי שנקרא כאן, עם התיקונים שסוכם עליהם במהלך הדיון. מי בעד הנוסח? בבקשה. מי בעד? מי נגד? מי נמנע?

הצבעה
בעד – רוב

נגד – 1

נמנעים – אין

הצעת חוק שירות ביטחון (תיקון מס' 19 והוראת שעה) (פטור מטעמי הכרה דתית), התש"ע-2010 אושרה ותעלה למליאה לקריאה השנייה ולקריאה השלישית.
היו"ר זאב אלקין:
הצעת החוק אושרה.
אורי מקלב:
רביזיה.

היו"ר זאב אלקין:
אני אקבע ישיבה לרביזיה.

מירי רגב:
היום?
משה גפני:
אי-אפשר היום.

מירי רגב:
מה זה רביזיה? אתם עושים צחוק?

הישיבה ננעלה בשעה 16:01.
